FI Euroopan unionin virallinen lehti C 299/1

Kuudes vuosiraportti Euroopan unionin osallistumisesta käsiaseiden ja kevyiden aseiden epävakauttavan keskittymisen ja leviämisen torjumiseen 12 päivänä heinäkuuta 2002 hyväksytyn neuvoston yhteisen toiminnan 2002/589/YUTP täytäntöönpanosta

(2007/C 299/01)

JOHDANTO

Neuvosto hyväksyi 12. heinäkuuta 2002 yhteisen toiminnan 2002/589/YUTP Euroopan unionin osallistumisesta käsiaseiden ja kevyiden aseiden epävakauttavan keskittymisen ja leviämisen torjumiseen. Siinä kehotetaan tarkastelemaan uudelleen vuosittain yhteisen toiminnan osana toteutettuja toimia. Sittemmin on laadittu viisi vuosiraporttia.

EU osallistuu merkittävällä tavalla pienaseiden ja kevyiden aseiden sekä niissä käytettävien ampumatarvikkeiden laittoman leviämisen ja keskittymisen torjuntaan. Vuonna 2003 hyväksytyn Euroopan unionin turvallisuusstrategian johdosta Eurooppa-neuvosto hyväksyi 15.–16. joulukuuta 2005 EU:n strategian pienaseiden ja kevyiden aseiden sekä niissä käytettävien ampumatarvikkeiden laittoman keskittymisen ja kaupan torjumiseksi. Tässä asiakirjassa korostetaan, että EU:n turvallisuus- ja kehitysyhteistyöpolitiikkojen on oltava johdonmukaisia ja että on hyödynnettävä kaikkia EU:n käytettävissä olevia keinoja monenvälisellä ja alueellisella tasolla sekä unionin sisällä että sen ulkosuhteissa. Se on poliittinen ohjenuora EU:n käytettävissä olevien erilaisten välineiden avulla toteuttamille toimille tällä alalla sekä sen jäsenvaltioille.

Pienaseita ja kevyitä aseita koskevassa EU:n strategiassa otetaan edelleen huomioon yhteinen toiminta 2002/589/YUTP, jonka perusteella on toteutettu erityistoimia Afrikassa, Aasiassa, Latinalaisessa Amerikassa, Balkanin alueella ja viimeisimpänä Ukrainassa. Vuodesta 1999 alkaen noin 14,5 miljoonaa euroa YUTP-varoja on sidottu kyseisen yhteisen toiminnan täytäntöönpanemiseksi tehdyin päätöksin.

Muita asiaankuuluvia politiikkoja ovat muun muassa aseellisten konfliktien estämistä koskeva Euroopan unionin ohjelma, jolla pyritään konfliktien perimmäisiin syihin puuttuvaan kehitysapuun, tavanomaisten aseiden laittoman kaupan estämistä ja torjuntaa koskeva Euroopan unionin ohjelma sekä lapsia aseellisten selkkauksien yhteydessä koskevat Euroopan unionin suuntaviivat.

EU osallistuu edelleen aktiivisesti pienaseiden ja kevyiden aseiden laittoman kaupan kaikkien eri osa-alueiden ehkäisemistä, torjuntaa ja poistamista koskeviin yhteisiin toimiin ja käytännön työhön ja on sitoutunut YK:n toimintaohjelman täytäntöönpanoon EU:n tasolla. (Jäsenvaltioiden, EKR:n ja yhteisön rahoituksena sekä YUTP:n talousarviovaroina myönnetty) EU:n rahoitus on edelleen tärkeimpiä YK:n toimintaohjelman täytäntöönpanon rahoituslähteitä.

YK:n toimintaohjelman tarkistuskonferenssissa Euroopan unioni esitti 30. kesäkuuta 2006 kattavan selvityksen laittomien pienaseiden ja kevyiden aseiden torjuntaa tukevista toimistaan. EU:n puheenjohtajavaltion (Itävalta), neuvoston pääsihteeristön/korkean edustajan henkilökohtaisen edustajan toimiston ja Euroopan komission edustajat esittelivät pienaseita ja kevyitä aseita koskevan yleisen politiikan, joka perustuu EU:n uuteen pienaseita ja kevytaseita sekä niissä käytettäviä ampumatarvikkeita koskevaan strategiaan, sekä selvittivät, miten tämä käytännössä toteutuu eri välineiden kautta.

Tämä raportti kattaa neuvoston yhteisen toiminnan 2002/589/YUTP ja 26. kesäkuuta 1997 hyväksytyn EU:n ohjelman tavanomaisten aseiden laittoman kaupan estämiseksi ja torjumiseksi. Raportissa keskitytään toimintaan vuonna 2006. Sen on laatinut neuvoston pääsihteeristö, ja se sisältää jäsenvaltioiden toimittamia kansallisia tietoja.

Tämä raportti jakautuu kolmeen osaan sekä liitteeseen:

— I osa kattaa jäsenvaltioiden toimet pienaseisiin ja kevyisiin aseisiin liittyvien ongelmien käsittelemiseksi;

— II osa käsittelee kansainvälisiä täytäntöönpanotoimia;

— III osa kattaa osallistumisen kansainvälisten järjestöjen ja alueellisten organisaatioiden työhön;

— Liitteessä luetellaan pienaseita ja kevyitä aseita koskevat kansalliset ja EU:n toimielinten yhteyspisteet.

I KANSALLISET TÄYTÄNTÖÖNPANOTOIMET

ITÄVALTA

Aseidenviennin valvontaa on tehostanut huomattavasti vuonna 2005 annettu uusi ulkomaankauppalaki ja vuonna 2006 annettu asetus. Itävallan ulkomaankauppalain (”Außenhandelsgesetz”) voimaantulon jälkeen lokakuussa 2005 annettiin ulkomaankauppalain täytäntöönpaneva ulkomaankauppa-asetus (FTAR, Itävallan virallinen lehti II nro 121/2006), joka tuli voimaan alkuvuonna 2006. Tällä täytäntöönpanolainsäädännöllä yhdenmukaistetaan lupien myöntämiskäytännöt Euroopan unionin aseiden vientiä koskevien käytännesääntöjen asianomaisten säännösten kanssa, ja itävaltalaisten asekauppiaiden on noudatettava niitä. Lisäksi siinä saatetaan välittäjiä ja välitystoimintaa koskevat määritelmät aseiden välityksen valvonnasta annetun neuvoston yhteisen kannan 2003/468/YUTP mukaisiksi.

Itävallan sotatarvikeasetus sekä talous- ja työministeriön luettelo muista puolustustarvikkeista kuin sotatarvikkeista vastaavat EU:n yhteistä puolustustarvikeluetteloa. Itävallan luetteloa päivitetään jatkuvasti, jotta se vastaisi EU:n yhteistä puolustustarvikeluetteloa. Uuden ulkomaankauppalain mukaan EU:n yhteiseen puolustustarvikeluetteloon kuuluvat tarvikkeet ovat vienti-, kauttakulku- ja välitysluvan alaisia. EU:n yhteiseen puolustustarvikeluetteloon kuuluvien tarvikkeiden yhteisön sisäiseen kauppaan sovelletaan tietyin poikkeuksin valvontamenettelyä. Sotilaskäyttöön soveltuvien tavanomaisten aseiden järjestelmien kehittämiseen, valmistukseen, käsittelyyn, toimintaan, ylläpitoon tai muuhun huoltoon, varastointiin, testaukseen tai levittämiseen ei myönnetä teknistä apua, jos apu on ristiriidassa EU:n yhteisiin kantoihin tai EU:n yhteisiin toimiin, Etyjin päätöslauselmiin tai Yhdistyneiden Kansakuntien turvallisuusneuvoston päätöslauselmiin perustuvien rajoittavien toimenpiteiden kanssa. Lisäksi puolustusministeriön antamassa asetuksessa luetellaan sotatarvikkeet ja muut aseet, joiden tuhoamista harkitaan. Luettelo on laadittu EU:n ja Etyjin määritelmien perusteella.

Menettely

Ennen Itävallan EU:n puheenjohtajakautta yhteistyötä ja koordinointia ulkoasiainministeriön, sisäministeriön, talous- ja työministeriön ja puolustusministeriön välillä on tiivistetty entisestään. Kyseisten ministeriöiden kesken järjestetään säännöllisesti kokouksia.

BELGIA

Belgia antoi kansainvälisiä sitoumuksiaan noudattaen 8. kesäkuuta 2006 uuden aselain (julkaistu Belgian virallisessa lehdessä (Moniteur Belge) 9. kesäkuuta 2006), jotta erityisesti siviilien hallussa pitämiä pienaseita ja kevyitä aseita valvottaisiin paremmin.

BULGARIA

Uutta lainsäädäntöä ei ole annettu. Kansallisen yhteistyön sekä ministeriöiden- ja hallitustenvälisen koordinoinnin mekanismit ja asianomaisten hallinto- ja lainvalvontaviranomaisten väliset tiedonvaihtotavat ja -keinot vahvistetaan ja määritellään nykyisen aseiden ja kaksikäyttötuotteiden ja -teknologioiden ulkomaankaupan valvontaa koskevan lain asiaa koskevissa säännöksissä. YK:n pienaseita ja kevyitä aseita koskevasta toimintaohjelmasta laadituissa vuosien 2002, 2003 ja 2005 kansallisissa raporteissa annetut tiedot lainsäädäntötoimenpiteistä pätevät edelleen.

Euroopan ampuma-aseenkantolupa otettiin käyttöön räjähteiden, ampuma-aseiden ja ampumatarvikkeiden valvontaa koskevaan lakiin 9. toukokuuta 2006 tehdyllä muutoksella. Euroopan ampuma-aselupa on sellaiselle henkilölle myönnettävä virallinen asiakirja, jolla on lupa kantaa ja käyttää ampuma-asetta yhden EU:n jäsenvaltion alueelta toisen jäsenvaltion alueelle siirtyessään. Ampuma-aseenkantoluvassa on numero, viimeinen voimassaolopäivä, luvanhaltijan henkilötiedot, ampuma-aseen tyyppi, merkki, malli, luokka, kaliiperi ja valmistusnumero sekä tiedot ampuma-asetyypistä, jolle lupa on myönnetty, ja kielloista tai luvista kyseisissä EU:n jäsenvaltioissa.

Vaikka vientivalvontajärjestelmään ei ole tehty muutoksia raportointikaudella, vuonna 2006 aloitettiin nykyisen vientivalvontalainsäädännön uudelleentarkastelu ottaen huomioon Bulgarian liittyminen EU:n jäseneksi 1. tammikuuta 2007. Tarkasteluprosessin päätavoitteena oli taata johdonmukaisuus ja yhdenmukaisuus EU:n säännösten kanssa vientivalvonnan alalla sekä parantaa edelleen lainsäädännön käytännön täytäntöönpanoa. Prosessin seurauksena Bulgarian kansalliskokous muutti aseiden ja kaksikäyttötuotteiden viennin valvontaa koskevaa voimassa olevaa lakia (voimaantulo vuoden 2007 alussa). Uudessa vientivalvontalaissa pidetään voimassa kaikki vakiintuneet asekauppaa sääntelevät vientivalvontatoimet, minkä lisäksi sillä tehostetaan jälleenvienti-, kauttakulku- ja välitystoiminnan valvontaa (noudattaen tiukasti EU:n yhteistä kantaa EY/468/2003). EU:n yhteisen kannan mukaisesti välitystoiminta edellyttää välittäjän rekisteröintiä ja kullekin välitystapahtumalle erikseen myönnettävää lupaa.

Bulgarian vientivalvontajärjestelmä on aiemmin ilmoitetun mukainen mutta hallinnonhaarojen välistä tietojenvaihtoa on tehostettu. Bulgaria noudattaa vastuullista politiikkaa pienaseiden ja kevyiden aseiden valvonnan alalla ja panee täytäntöön lopullisen määrämaan ihmisoikeuksien sekä kansainvälisen rauhan ja alueellisen vakauden osalta suositellut toimet, jotka on vahvistettu pienaseiden ja kevyiden aseiden laittoman kaupan ehkäisemistä, torjumista ja poistamista koskevassa YK:n toimintaohjelmassa laittoman kaupan ja asiattoman uudelleenviennin välttämiseksi. Toimenpiteillä pyritään myös estämään aseiden käyttö kansallisissa sortotoimissa, terrorismissa ja järjestäytyneessä rikollisuudessa.

Tullilaitos järjesti vuonna 2006 useita kursseja ja antoi 50 tullivirkailijalle laitonta asekauppaa koskevaa koulutusta, jossa keskityttiin erityisesti pienaseisiin ja kevyisiin aseisiin.

Bulgarian puolustusministeriö on toimittanut seuraavat tiedot pienaseita ja kevyitä aseita koskevista toimista vuonna 2006:

— Bulgarian armeijan asevarastojen valvonta-, vastuu- ja turvajärjestelmissä ei ole tapahtunut muutoksia aiemmin ilmoitettuun verrattuna;

— Armeijan ylijäämiksi ilmoitettujen pienaseiden ja kevyiden aseiden sekä niissä käytettävien tarvikkeiden lukumäärässä ei ole tapahtunut muutoksia;

— Vuonna 2006 ei ole hävitetty pienaseita ja kevyitä aseita ja ampumatarvikkeita.

KYPROS

Pienaseiden ja kevyiden aseiden vientiä, kauttakulkua ja edelleen siirtämistä säännellään vuoden 2002 puolustustarvikevientisäännöksillä eli lailla 354/2002, sellaisena kuin se muutettuna lailla 602/2004. Edellä mainitut lait on mukautettu aseidenvientiä koskeviin Euroopan unionin käytännesääntöihin ja neuvoston julkilausumaan 2000/C 191/01. Pienaseiden ja kevyiden aseiden viennin, jälleenvienti mukaan lukien, valvonta kuuluu kauppa-, teollisuus- ja matkailuministeriön alaisuuteen, kun taas pienaseiden ja kevyiden aseiden kauttakulku ja edelleen siirtäminen kuuluu tulli- ja valmisteverolaitoksen alaisuuteen tullilainsäädännön mukaisesti.

Pienaseiden ja kevyiden aseiden tuontia, hankintaa, hallussapitoa ja kuljetusta säännellään ampuma-aseita ja muita kuin ampuma-aseita koskevalla lailla 113(1)/2004. Laki on mukautettu Euroopan unionin direktiiviin 91/477/EY, sellaisena kuin se on muutettuna, sekä neuvoston julkilausumaan 2000/C 191/01.

Tiettyjen pienaseiden ja kevyiden aseiden valmistusta säännellään lailla 113(I)2004 (III osa, 7 artiklan 1 kohta). Lain mukaan tasavallan kansalaiset tai asukkaat eivät saa valmistaa aseita, ellei heillä ole tähän tarkoitukseen voimassaolevaa poliisijohtajan myöntämää lupaa. Kansalaisille voidaan myöntää kyseinen lupa laissa säädetyin tietyin edellytyksin. Luvan saaminen edellyttää muun muassa, että hakijalla ei ole rikosrekisteriä, että luvan hallussapito ei vaaranna luvan haltijaa, valtiota eikä yleistä järjestystä ja että hakija läpäisee virallisen lääkärintarkastuksen. Pienaseiden ja kevyiden aseiden laitonta valmistusta, hallussapitoa, varastointia ja kauppaa säännellään lailla 113(I)2004. Lain mukaan säännösten rikkomisesta voi seurata enintään 15 vuoden vankeusrangaistus ja/tai 25 000 Kyproksen punnan sakot.

Kyproksen poliisin päämajaan on perustettu erikoisjaosto rekisterinpitoa varten (kansallinen asearkisto), ja sähköinen tietokanta helpottaa tietojen jakamista pienaseista ja kevyistä aseista muiden EU:n toimivaltaisten viranomaisten, alueellisten järjestöjen ja muiden maiden kanssa.

TŠEKIN TASAVALTA

Euroopan unionin osallistumisesta käsiaseiden ja kevyiden aseiden epävakauttavan keskittymisen ja leviämisen torjumiseen ja yhteisen toiminnan 1999/34/1999 kumoamisesta 12 päivänä heinäkuuta 2002 hyväksytyn neuvoston yhteisen toiminnan (2002/589/YUTP) liitteessä lueteltuja aseluokkia käytetään pääasiassa Tšekin tasavallan armeijassa ja vähemmässä määrin muissa turvallisuudesta vastaavissa viranomaisyksiköissä (Tšekin tasavallan poliisi, vankila ja vartiolaitos, tullilaitos, turvallisuustietopalvelu). Tiedot kyseisten viranomaisten hallussa pitämien aseiden lukumäärästä eivät ole julkisia; kyseisten aseiden käsittely (käyttö, rekisterinpito, varastointi) ei kuulu aselain (laki nro 119/2002) soveltamisalaan. Aselakia sovelletaan niihin sen jälkeen kun ne on poistettu kyseisten viranomaisten käytöstä.

Kyseisten aseluokkien hallussapitoa siviilikäytössä koskevat tietyt vapautukset, jotka Tšekin tasavallan poliisi (poliisipiirien päämajojen aseista, ampumatarvikkeista ja räjähteistä vastaava tarkastuselin) myöntää aselain 9 artiklan mukaisesti.

Joulukuun 31. päivään 2006 mennessä ampuma-aselupien haltijoille oli Tšekin tasavallassa myönnetty 627 tämäntyyppisen aseen hallussapito- tai kantolupaa. Vuonna 2006 ampuma-aseluvan haltijoille myönnettiin 110 uutta vapautusta. Ampuma-aseluvan haltijoille annettiin lupa pitää hallussaan tai kantaa 791 tämäntyyppistä asetta (pääasiassa elokuva- tai teatterikäyttöä tai yksityisiä vartiointipalveluja varten). Vuonna 2006 ampuma-aseluvan haltijoille ei myönnetty uusia vapautuksia. Poliisilla on oikeus tarkistaa omistajien toteuttamat toimenpiteet, jotta estetään aseiden katoaminen tai varastaminen sekä varmistetaan, että heidän aseitaan käsitellään turvallisesti. Poliisilla on tätä varten asianmukaiset valtuudet, mukaan lukien oikeus suorittaa tarkastuksia aseenomistajan kotona.

Kyseisten aseiden kauppaa säädellään eri laeilla, erityisesti puolustustarvikkeiden ulkomaankauppaa koskevalla lailla (laki nro 38/1994). Kauppiaan on ensin saatava lupa teollisuusministeriön lupaviranomaiselta, minkä jälkeen hänen on haettava erillinen lupa kullekin liiketoimelle. Kutakin lupahakemusta käsitellään myös sisäministeriössä yleiseen järjestykseen ja sisäiseen turvallisuuteen liittyvät seikat huomioon ottaen, sekä ulkoasiainministeriöissä ulkopoliittiset edut huomioon ottaen. Vuonna 2006 Tšekin tasavalta myönsi vientiluvan ei-kaupallista vientiä varten 238 tällaiselle aseelle, kaikki näistä EU-maihin. Kaikissa tapauksissa aseidenvienti EU-maihin tapahtui näiden ennakkoon antamalla suostumuksella. Kiellettyjä aseita ei tällä perusteella viety EU:n ulkopuolisiin maihin vuonna 2006.

Muutosta puolustusmateriaalien ulkomaankauppaa koskevaan lakiin (laki nro 38/1994 muutettuna) valmistellaan parhaillaan tarkoituksena lujittaa merkittävästi Tšekin tulliviranomaisten valvontavaltuuksia.

TANSKA

Tanskan oikeusministeriö hallinnoi Tanskan ase- ja räjähdelainsäädäntöä, joka sisältää myös pienaseiden ja kevytaseiden sääntelyn.

Tanskan ase- ja räjähdelainsäädännön mukaan aseita ja ampumatarvikkeita ei voida maahantuoda, valmistaa, hankkia, pitää hallussa tai kantaa ilman oikeusministeriön myöntämää tai ministeriön luvan myöntämiseen valtuuttaman henkilön myöntämää lupaa.

Lainsäädännössä säädetään myös, että minkäänlaisia aseita tai räjähteitä, ampumatarvikkeet mukaan lukien, ei saa viedä ilman oikeusministeriön myöntämää erityistä vientilupaa. Säännös koskee myös pienaseita ja kevyitä aseita.

Oikeusministeriö on valtuuttanut paikalliset poliisipiirit myöntämään tiettyjä edellä mainituista luvista, jotka koskevat pienaseita ja kevyitä aseita (ampuma-aseiden hallussapito jne.).

Tietokannat ja rekisterit

Tanskan poliisi on perustanut sähköisen keskustietokannan (poliisin aserekisteri), johon kaikki ampuma-aselupien haltijat rekisteröidään saatujen ampuma-aselupahakemusten sekä mm. ostettujen ja rekisteröityjen haulikkojen perusteella. Rekisterissä on myös tietoja kadonneista ja varastetuista aseista.

Poliisin aserekisteri sisältää kaikki olennaiset tiedot aseesta, muun muassa sen luokka ja tyyppi, valmistaja, malli, merkki (numero), kaliiperi ja erityisominaisuudet. Kukin ase rekisteröidään antamalla sille tietty tunnistenumero. Poliisi voi määrätä, että ase on merkittävä tunnistenumerolla, jos valmistaja ei ole merkinnyt sitä. Rekisterissä on myös aiempia tietoja, minkä ansiosta voidaan löytää tiedot aseen edellisistä omistajista.

Tiedot mm. kadonneista ampuma-aseista raportoidaan myös Schengenin tietojärjestelmään (SIS).

Kaikkien Tanskan kivääriyhdistysten on lisäksi perustettava omat aserekisterinsä, joihin on tallennettava tiedot kaikista yhdistyksen ja sen jäsenten omistamista ampuma-aseista.

Viimeisimmät lakialoitteet

Vuonna 2006 ei ole esitetty pienaseita tai kevytaseita koskevia uusia lakialoitteita.

Lokakuun 1. päivänä 2004 tuli voimaan uusi laki, jossa on aseiden kuljetusta kolmansien maiden (eli muiden maiden kuin Tanskan) välillä koskevat säännöt. Säännöissä kielletään aseiden jne. kuljettaminen YK:n, EU:n tai Etyjin asesaarron piiriin kuuluviin maihin. Lisäksi kielletään kuljetukset sellaisten kolmansien maiden välillä, jotka eivät ole myöntäneet tarvittavia vienti- ja tuontilupia.

Tanskan parlamentti antoi lisäksi 14. kesäkuuta 2005 lain, jossa on muun muassa aseiden välitystä koskeva säännös. Tämän lain mukaan välittäjän ei ole sallittua ilman oikeusministeriltä tai tämän valtuuttamalta henkilöltä saatua lupaa neuvotella tai järjestää kauppaa, johon liittyy aseiden jne. siirtoa, sellaisena kuin se on määriteltynä Tanskan ase- ja räjähdelainsäädännössä EU:n ulkopuolisten maiden kesken. Lisäksi muun muassa kyseisten aseiden ostaminen tai myynti EU:n ulkopuolisten maiden välisen siirron osana tai tällaisen siirron järjestäminen kyseisten aseiden omistajan puolesta on kielletty. Tätä kieltoa ei sovelleta ulkomailla asuvien tanskalaisten toisessa EU:n jäsenvaltiossa tai EU:n ulkopuolella suorittamaan toimintaan. Tällä lailla pannaan täytäntöön aseiden välityksen valvonnasta 23. kesäkuuta 2003 hyväksytty neuvoston yhteinen kanta 2003/468/YUTP.

Viimeisimmät täytäntöönpanoaloitteet

Rikostutkintaa koskevien kansallisten toimenpiteiden parantamiseksi Tanskan poliisi teki vuonna 2006 aloitteen kansallisesta pienase- ja kevytasehankkeesta (ampuma-asehanke), joka koskee aseiden jäljitystä, päivitystä ja rekisteröintiä.

VIRO

Uutta lainsäädäntöä pienaseista ja kevyistä aseista ei tullut voimaan vuonna 2006.

Aselain (joka tuli voimaan 31. maaliskuuta 2002) muuttaminen ja mukauttaminen aloitettiin vuonna 2005 ja saatiin päätökseen alkuvuonna 2007. Tässä laissa vahvistetaan aseiden ja ampumatarvikkeiden käsittelyn oikeudelliset perustat ja menettely, siviilikäyttöön tarkoitettuja aseita ja ampumatarvikkeita koskevien lupien myöntäminen, siviilikäyttöön tarkoitettujen aseiden ja ampumatarvikkeiden käyttö sekä aseiden ja ampumatarvikkeiden poistaminen siviilikäytöstä, sisä- ja ulkoampumaratoja koskevat vaatimukset sekä valtion kyseisillä alueilla suorittaman valvonnan perusteet ja menettely.

Viron puolustusvoimat tuhosi 6 000 vanhaa pistoolia vuonna 2006.

Ulkoasiainministeriöön on perustettu strategisten tarvikkeiden valiokunta. Se on lupaviranomainen, joka koostuu ulkoasiainministeriön, puolustusministeriön, talous- ja viestintäministeriön, turvallisuuspoliisin, Viron vero- ja tullilaitoksen sekä Viron lainvalvontaviranomaisten edustajista. Strategisten tarvikkeiden valiokunta on aina pitänyt hyvin tärkeänä edistää strategisiin tarvikkeisiin liittyvää koulutusta. Julkishallinnon alan koulutusta antavan akatemian vero- ja tulliasioiden opiskelijoille pidettiin syyslukukaudella 2006 tehostettuja luentoja kansainvälisestä vientivalvontajärjestelmästä ja strategisten tarvikkeiden valvonnasta Virossa.

SUOMI

Hallinto- ja lainvalvontaviranomaisten välinen yhteistyö, koordinointi ja tiedonvaihto

Toukokuussa 2006 järjestettiin pienaseiden ja kevyiden aseiden asiantuntijoiden kansallisen koordinointiryhmän kokous. Pienaseiden ja kevyiden aseiden asiantuntijoiden kansalliseen koordinointiryhmään kuuluu aseiden viennin valvontaan, aseidenriisuntaan ja pienaseiden ja kevyiden aseiden leviämisen estämiseen osallistuvien ministeriöiden edustajia sekä asiaa käsittelevien valtioista riippumattomien kansallisten järjestöjen edustajia. Ryhmä keskustelee muun muassa pienaseita ja kevyitä aseita koskevasta Suomen politiikasta, kansallisten, alueellisten ja maailmanlaajuisten säännösten täytäntöönpanosta sekä pienaseita ja kevyitä aseita koskeville hankkeille annettavasta kahdenvälisestä avusta. Ryhmä kokoontuu säännöllisesti ulkoasiainministeriön alaisuudessa, ja siinä on puolustusministeriön, sisäministeriön ja kauppa- ja teollisuusministeriön edustajia. Muiden viranomaisten edustajia (tulli, rajavartiosto jne.) kutsutaan osallistumaan tarpeen tullen. Valtioista riippumattomia järjestöjä kutsutaan kokouksiin säännöllisesti.

Hiljattain annettu lainsäädäntö, voimassa olevan lainsäädännön käytännön toimivuuden arviointi

Eduskunta hyväksyi vuoden 2003 lopussa ampuma-aseiden armahdusta koskevan lainsäädännön, ja se tuli voimaan 1. tammikuuta 2004. Lainsäädännön tarkoituksena on vähentää laittomien ja rekisteröimättömien aseiden määrää Suomessa. Lainsäädännön voimaantulon jälkeen laittomia pienaseita, ampumatarvikkeita ja räjähteitä on ollut mahdollista luovuttaa poliisille ilman oikeudellisia seuraamuksia, jos niitä ei ole käytetty rikoksessa. Vuonna 2006 luovutettiin yhteensä noin 4 000 ampuma-asetta.

Laittoman ampuma-aseen omistaja voi myös hakea lupaa pitää ase tai siirtää se toiselle luvanhaltijalle poliisin kautta. Ne aseet, joita omistaja ei halua pitää hallussaan tai siirtää toiselle luvanhaltijalle, deaktivoidaan tai luovutetaan valtiolle. Poliisi myy osan näistä aseista julkisissa huutokaupoissa kerääjille ja muille ampuma-aseluvan haltijoille.

RANSKA

Välitys

Ranskassa on laadittu laki, jolla välittäjien liiketoimien osalta otetaan käyttöön ennakkolupajärjestelmä ja jota parlamentin on määrä käsitellä piakkoin. Tätä valvontajärjestelmää sovelletaan Ranskassa asuviin tai sinne sijoittuneisiin henkilöihin, ja siihen sisältyy oikeudellisia seuraamuksia. Ranskassa asuvien tai sinne sijoittautuneiden henkilöiden tekemiä ostoja ja jälleenmyyntejä, jotka jäävät vientivalvontamenettelyjen ulkopuolelle, koskevat samat ehdot.

Näiden säännösten täytäntöönpanemiseksi on myös laadittu asetusluonnos. Näin ollen välittäjinä toimivien luonnollisten tai oikeushenkilöiden valvonnan lisäksi perustetaan ennakkovalvontajärjestelmä välittäjien liiketoimia varten.

Vientikiellot

Rikoslain muuttamisesta on laadittu lakiesitys, jota parlamentin on määrä käsitellä piakkoin. Siinä määritellään vientikielto ja siinä säädetään vientikiellon tai rajoittavien toimenpiteiden rikkomisesta määrättävistä rikosoikeudellisista seuraamuksista.

Muut aloitteet

Ranska on useina vuosina osoittanut suurempaa avoimuutta aseviennistä parlamentille toimittamamassaan vuosikertomuksessa, jota jaetaan paitsi Ranskassa myös ulkomailla (suurlähetystöt ja kansainväliset järjestöt). Selvityksessä esitellään kansalliset valvontakäytännöt ja kansainväliset toimet vientivalvonnan alalla, joihin Ranska osallistuu. Selvitys sisältää myös monia tilastoja, mukaan lukien pienaseiden ja kevyiden aseiden vientitilastot.

SAKSA

Kansallinen yhteyspiste järjesti säännöllisesti pienaseiden ja kevyiden aseiden kansallisen koordinointiryhmän kokouksia. Kokouksissa saatetaan yhteen eri ministeriöiden, viranomaisten ja valtiosta riippumattomien järjestöjen asevalvonta- ja asevientiasiantuntijat, jotta he voivat käsitellä pienaseisiin ja kevyisiin aseisiin sekä niissä käytettäviin ampumatarvikkeisiin liittyviä kysymyksiä. Ryhmä keskustelee muun muassa pienaseita ja kevyitä aseita koskevasta Saksan politiikasta kansainvälisillä foorumeilla, monen- ja kahdenvälisestä avusta sekä kansallisten, alueellisten ja maailmanlaajuisten säännösten täytäntöönpanosta. Kokousten puheenjohtajana toimii ulkoasiainministeriön edustaja.

Hallintoelinten ja lainvalvontaviranomaisten kansallisen tason yhteistyöstä esitettiin erilaisia aloitteita. Näihin kuuluivat muun muassa hiljattain annettu lainsäädäntö, mutta myös voimassa olevan lainsäädännön käytännön toimivuuden arviointi. Koulutus oli säännöllinen osa kyseisiä ponnisteluja. Vuonna 2006 toteutettiin muun muassa seuraavat aloitteet:

Saksa on muuttanut vientilainsäädäntöään pannakseen täytäntöön EU:n yhteisen kannan aseiden välityksestä (2003/468/YUTP). Saksan ulkopuolella sijaitsevia sota-aseita tai muita puolustustarvikkeita koskevat välitystapahtumat ovat kaikki luvanvaraisia. Aseiden välitystä koskeva Saksan laki perustuu periaatteessa alueelliseen yhteyteen, eli sitä ei sovelleta, ellei tapahtumalla ole yhteyttä Saksan alueeseen. Lupa kuitenkin vaaditaan, jos Saksassa oleskeleva Saksan kansalainen ryhtyy välittämään aseita ulkomaille ilman että tapahtumalla on mitään yhteyttä Saksan alueeseen.

Jotta voitaisiin panna täytäntöön YK:n väline, jonka avulla valtiot voisivat tunnistaa ja jäljittää ajoissa ja luotettavasti laittomat pienaseet ja kevyet aseet, Saksa on ryhtynyt toteuttamaan erilaisia toimenpiteitä kansallisten merkintä- ja jäljittämiskäytäntöjen sekä niitä koskevien vaatimusten osalta.

Vietäessä sotilaalliseen käyttöön tarkoitettuja pienaseita ja kevyitä aseita Naton, EU:n ja Natoon kuuluviin maihin verrattavien maiden ulkopuolelle Saksa on edelleen soveltanut ns. ”uusi vanhasta” periaatetta varmistaakseen, että vastaanottaja tuhoaa aina kun se on mahdollista uudella erällä korvattavat aseet eikä myy niitä edelleen. Yleensä sotilaalliseen käyttöön tarkoitettujen pienaseiden tai kevyiden aseiden vientiin yksityisille loppukäyttäjille ei myönnetä lupia.

Saksa allekirjoitti Euroopan neuvoston yleissopimuksen terrorismin ehkäisemisestä 24. lokakuuta 2006.

KREIKKA

Rikospoliittisena tavoitteena vuonna 2006 oli lisätä laittomasti hallussa pidettyjen ja kaupattujen pienaseiden ja kevyiden aseiden takavarikointia siten, että toimivaltaiset poliisiviranomaiset laativat kohdennettuja toimintasuunnitelmia.

A. Toimet olivat kaksisuuntaisia:

1) laittoman asekaupan valvonta sen kaikissa vaiheissa (tuonti, kauppa, hallussapito, käyttö);

2) valvonnan tehostaminen yhteistyössä muiden toimivaltaisten viranomaisten kanssa pyrittäessä jäljittämään ja takavarikoimaan laittomasti maahantuodut, kaupatut, hallussapidetyt ja käytetyt pienaseet ja kevyet aseet.

a) Pienaseiden ja kevyiden aseiden laillisen kaupan valvontatoimet:

— Yleisen järjestyksen ministeriö pitää yllä sähköistä tietokantaa, joka toimii tietojenvaihdon kansallisena keskusviranomaisena ja jossa pystytään suoraan vastaanottamaan ja toimittamaan eteenpäin tietoja kaikista laillisesti kaupatuista ja hallussapidetyistä aseista. Tietokantaa päivitetään jatkuvasti hallussapitoa koskevien muutosten huomioon ottamiseksi.

— Kaikki puuttuvat aseet, olivatpa ne kadonneet tai olipa ne varastettu, kavallettu tai jäljitetty, tallennetaan tietokantaan, jotta ne voidaan takavarikoida tai jotta niitä voidaan käyttää todisteina rikosoikeudellisissa menettelyissä, ja aseet on tunnistettu kun ne on jäljitetty. Tietokanta antaa kunkin aseen taustatiedot aseen tuonnista sen lopulliseen lailliseen hallussapitäjään (aserekisteri).

Lisäksi tietokanta helpottaa pienaseita ja kevytaseita koskevien tietojen vaihtoa muiden viranomaisten kanssa Kreikassa ja sen ulkopuolella.

— Jokaiselle asekaupassa laillisesti toimivalle yritykselle on vahvistettu valvonnan kuukausittainen vähimmäismäärä. Valvontatiedot ristiintarkistetaan sähköisessä tietokannassa.

— Sovellettavan lain 2168/1993 säännöksiä ja asiaa koskevia ministeriön päätöksiä noudatetaan tiukasti. Kyseiset säännökset muodostavat Kreikan tärkeimmän aseita koskevan sääntelykehyksen. Laki on yhdenmukaistettu direktiivin 91/477/ETY ja Schengenin yleissopimuksen kanssa. Joissakin tapauksissa sääntelykehys sisältää vieläkin tiukempia säännöksiä (lain 2168/1993 15 artikla ja rikoslain, sellaisena kuin se on muutettuna lailla 2928/2001, 272 artikla).

— Pienaseiden ja kevyiden aseiden laillinen kauppa Kreikassa (vienti, tuonti, kauppa ja kauttakulku) edellyttää toimivaltaisten viranomaisten lain 2168/1993 mukaisesti myöntämää erityislupaa.

— Kreikan muiden syyttäjäviranomaisten (satama- ja tulliviranomaiset, talousrikosten syyttäjäelin) sekä sotilasviranomaisten kanssa tehdään erinomaista yhteistyötä tietojen vaihtamiseksi niiden maiden toimivaltaisten viranomaisten kanssa, joista aseita tuodaan tai kuljetetaan Kreikkaan.

b) Pienaseiden ja kevyiden aseiden laittoman kaupan valvontatoimet:

Koska alueellisella ja kansainvälisellä tasolla tehtävän kahdenvälisen yhteistyön katsotaan olevan välttämätöntä eri maiden välisen laittoman asekaupan estämiseksi ja poistamiseksi, Kreikka on allekirjoittanut naapurimaidensa kanssa poliisiyhteistyösopimuksia ja osallistuu kansainvälisiin, alueellisiin ja kahdenvälisiin järjestöihin (Adrian- ja Joonianmerta koskeva aloite, Kaakkois-Euroopan yhteistyöaloite (SECI), Europol, Interpol).

— Kreikkaan saapuvat ajoneuvot ja henkilöt tarkastetaan määrätyillä maahantulopaikoilla.

— Maa- ja merirajoilla suoritetaan jatkuvia tarkastuksia (yhteistyössä satamaviranomaisten kanssa) sen estämiseksi, että laittomasti Kreikkaan saapuvat henkilöt tuovat laittomasti aseita maahan.

— Paljastuneet tapaukset tutkitaan perusteellisesti laitonta asekauppaa mahdollisesti harjoittavien verkostojen havaitsemiseksi ja hajottamiseksi.

— Erityisiä toimia toteutetaan yhteistyössä paikallisyhteisöjen kanssa alueilla, joilla aseiden kauppa, hallussapito ja käyttö tuottaa erityisesti ongelmia.

Tässä vaiheessa on käynnissä menettely, joka koskee kansallisen peruslainsäädännön joidenkin säännösten muuttamista tarkoituksena ottaa käyttöön eräitä uusia säännöksiä esimerkiksi asekaupan välittäjinä toimivien henkilöiden rekisteröinnistä ja määritellä toimet, joiden olisi oltava valvonnanalaisia ja luvanvaraisia.

Merkintöjen osalta:

— Kreikassa ei ole yrityksiä, jotka valmistavat kaupalliseen käyttöön tarkoitettuja aseita. On olemassa vain yksi valtionyhtiö, joka valmistaa aseita puolustusministeriölle.

— Valmistajamaan merkintäkäytännön osalta Kreikka kannattaa Naton STANAG 1 059 -merkintäjärjestelmää.

Kreikan poliisin vuonna 2006 takavarikoimien aseiden lukumäärä: 1 179 (88 automaattikivääriä/kivääriä, 303 pistoolia, 114 käsiasetta, 674 metsästysasetta). Kyseisiä aseita käytetään todisteina oikeudenkäynneissä, ja lain 2168/1993 16 artiklan mukaisesti toimivaltainen tuomioistuin päättää niiden kohtalosta.

UNKARI

Unkarin lupajärjestelmä on kolmitahoinen, ja menettelyt ovat varsin tiukkoja. Järjestelmässä on seuraavat menettelyvaiheet:

1. Toimilupa (esim. kauppiaiden rekisteröinti).

2. Ulkomaisten kumppaneiden kanssa neuvottelujen aloittamista suunnittelevien rekisteröityjen kauppiaiden on hankittava ennakolta neuvottelulupa, jonka perusteella ne voivat aloittaa neuvottelut ja tehdä sopimuksen.

3. Tämän jälkeen hakijan on saatava sopimuslupa sopimuksen tekemistä varten (vienti-/tuontilupa).

Unkarin kauppalupavirastolla on valtuudet myöntää kaikki luvat, jotka liittyvät puolustustarvikkeiden kauppaan, mukaan lukien ampumatarvikkeet ja palvelut. Lupahakemukset käsitellään ja lupa myönnetään tapauskohtaisesti. Unkarin tavanomaisten aseiden vientivalvontajärjestelmässä ei ole avoimia tai yleisiä lupia. Luvat myönnetään puolustustarvikkeiden ulkomaankauppaa käsittelevän ministeriöidenvälisen komitean (jäljempänä ”ICTME”) hyväksynnän jälkeen. Tämä elin vastaa poliittisesta ohjauksesta. ICTME:ssä on kaikkien asianomaisten ministeriöiden ja kansallisten viranomaisten edustajia, tiedustelupalvelujen jäsenet mukaan lukien.

Hallituksen asetuksessa 16/2004 (II.6) on säännöksiä kauttakuljetuksista, joihin sovelletaan samoja menettelysääntöjä kuin vientiin. Kaikki kauttakulkuhakemukset on toimitettava etukäteen ja arvioitava vastaavaa menettelyä noudattaen tapauskohtaisesti ja samoin perustein kuin vientihakemukset. Vain Unkariin sijoittautuneet yritykset saavat hakea kauttakulkulupia. Kun on kyse tappavien puolustustarvikkeiden, elävien ampumatarvikkeiden, räjähteiden tai muiden vaarallisten tuotteiden kauttakulkuluvista, kuljetusyhtiön on käytettävä aseistettua saattopalvelua kauttakulkureitillä maahantulopaikasta maastapoistumispaikkaan.

Pienaseiden ja kevyiden aseiden laiton valmistus, hallussapito, kauppa, varastointi tai siirto on rikos. Tällaista toimintaa harjoittavat ryhmät, yritykset ja yksityishenkilöt tunnistetaan ja pannaan syytteeseen.

Aseiden välityksen valvomiseksi ja YK:n, EU:n ja Etyjin aseiden vientikieltojen sekä aseiden vientiä koskevissa Euroopan unionin käytännesäännöissä vahvistettujen perusteiden kiertämisen estämiseksi hallituksen asetuksessa 16/2004 (II.6) otetaan huomioon asiaankuuluvien kansainvälisten järjestöjen suositukset ja parhaita toimintatapoja koskevat ohjeet sekä Euroopan unionin neuvoston 23 päivänä kesäkuuta 2003 aseiden välityksen valvonnasta hyväksymä yhteinen kanta 2003/468/YUTP.

Hallituksen asetuksen 2 artiklan 2 kohdan c alakohdan mukaan edustajana, agenttina tai välittäjänä toimiminen puolustustarvikkeiden tai teknisen avun osalta Unkarin tasavallan alueella tai sen ulkopuolella edellyttää toimilupaa, neuvottelulupaa ja sopimuslupaa.

Unkari valvoo näin ollen niin alueellaan kuin sen ulkopuolella välitystoimintaa, jota harjoittavat joko Unkarissa asuvat tai Unkarin tasavallan alueelle sijoittautuneet välittäjät.

Välityksen, aivan kuten vienninkin, osalta kaikki hakemukset arvioidaan ottaen muun muassa huomioon aseiden vientiä koskevat Euroopan unionin käytännesäännöt. Unkarin kauppalupavirasto säilyttää vähintään 10 vuoden ajalta tiedot henkilöistä ja yhteisöistä, jotka ovat saaneet luvan välitystoimintaan. On myös perustettu aseiden välittäjien rekisteri, mutta rekisteröinti tai lupa toimia välittäjänä ei missään tapauksessa korvaa vaatimusta tarvittavan toimiluvan tai kirjallisen luvan hankkimisesta kutakin liiketointa varten. Arvioidessaan hakemuksia, jotka koskevat lupia toimia välittäjänä, Unkarin kauppalupavirasto ottaa huomioon rekisteriin tehdyt merkinnät hakijan aikaisemmista yhteyksistä laittomiin toimiin.

IRLANTI

Yritys-, kauppa- ja työministeriö laati vuonna 2006 uutta vientivalvontalainsäädäntöä, joka julkaistiin tammikuussa 2007. Tultuaan voimaan uudella lainsäädännöllä uudistetaan ja lujitetaan Irlannin strategista valvontajärjestelmää ja varmistetaan, että Irlanti noudattaa kokonaisuudessaan kansainvälisiä vientivalvontavelvoitteitaan.

Erityistä kansallista lainsäädäntöä pienaseiden ja kevytaseiden kauttakulusta ei ole. Pienaseiden ja kevytaseiden tuonti, kauttakulku, uudelleensiirto ja vienti EU-maista EU-maihin on kuitenkin Irlannin nykyisen lainsäädännön mukaan luvanvaraista vuosina 1925–2006 annettujen ampuma-aselakien sekä EY:n aseita ja ampumatarvikkeita (hankintaa ja hallussapitoa) koskevien vuoden 1993 säännösten mukaisesti. Ampuma-aseiden vientiin kaikkiin maihin sovelletaan myös vuoden 1983 vientivalvontalakia ja sen nojalla annettuja määräyksiä. Tällä hetkellä asiaankuuluva määräys on vuoden 2005 vientivalvontamääräys, jossa pistoolit ja niiden osat lasketaan yleisiksi puolustustarvikkeiksi.

Ampuma-aseen vientiin sovelletaan erinäisiä oikeudellisia vaatimuksia määränpäästä riippuen. Jos hakijalla ei ole voimassa olevaa ampuma-asetodistusta ampuma-aseen vientiä varten, on tämän hankittava vientilupa An Garda Síochánalta (kansallinen poliisi). Lisäksi Euroopan unionin jäsenvaltioihin suuntautuvaa vientiä varten tarvitaan oikeus-, tasa-arvo- ja lainuudistusministerin vientilupa. Muihin kuin EU-maihin suuntautuvaan vientiin tarvitaan yritys-, kauppa- ja työministeriön vientilupa.

Pienaseiden ja kevyiden aseiden tuontiin tarvitaan oikeus-, tasa-arvo- ja lainuudistusministeriön tuontilupa, jos hakijalla ei ole hallussaan voimassaolevaa ampuma-asetodistusta kyseiselle ampuma-aseelle. Jos tuonnin kohteena olevalla ampuma-aseella on voimassaoleva ampuma-asetodistus, ampuma-aseen tuonti valtioon edellyttää EY:n direktiivin 91/477/ETY (11 artiklan) mukaista ennakkosuostumusta.

Irlannissa ei valmisteta nykyisin pienaseita eikä kevyitä aseita. Ampuma-aseiden valmistus on rikos ilman valmistajaksi rekisteröitymistä oikeus-, tasa-arvo- ja lainuudistusministeriössä. Irlannissa olevat ampuma-aseet on yleensä merkitty, jos ne on valmistettu Irlannin ulkopuolella. Joissakin vanhemmissa aseissa ei ehkä ole merkintää, missä tapauksessa An Garda Síochána (kansallinen poliisi) vastaa niiden merkinnästä. Ampuma-aseiden välittäjien on säilytettävä tietoja kustakin ampuma-aseen siirrosta vähintään viiden vuoden ajalta. Pienaseiden ja kevyiden aseiden kerääminen ja hävittäminen kuuluu An Garda Síochánan ja Irlannin puolustusvoimien toimivaltaan. Varastoinnin hallinta ja turvallisuus kuuluvat oikeus- ja puolustusministeriöiden toimivaltaan.

Vuosina 1925–2000 annettuja ampuma-aselakeja muutettiin laajalti vuonna 2006 annetulla rikosoikeutta koskevalla lailla.

Ministerin on vielä pantava vireille tietyt ampuma-aseita koskevat lain säännökset, muun muassa ne, joissa säädetään laillisesti hallussa pidettyjen ampuma-aseiden kolmivuotisista luvista, ampuma-aseiden hallussapidon vähimmäisvaatimuksista yksityishenkilöiden ja ampuma-aseiden välittäjien osalta sekä ampumaratoja koskevista vähimmäisvaatimuksista. Ministeri voi lisäksi säädöksellä määrätä tiettyjä ampuma-aseita ja ampumatarvikkeita koskevia rajoituksia. Rajoitettua ampuma-asetta koskevia hakemuksia voidaan tehdä An Garda Síochánan päällikölle edellyttäen, että tietyt ehdot täyttyvät.

ITALIA

Hallinto- ja lainvalvontaviranomaisten välinen yhteistyö, koordinointi ja tiedonvaihto

Vuonna 2006 kokoontui kerran pienaseiden ja kevyiden aseiden ad hoc -työryhmä, joka perustettiin Italiassa kesäkuussa 2000 ulkoasiainministeriön koordinoimana ja jossa on edustajia asiaan liittyvistä ministeriöistä ja lainvalvontaviranomaisista sekä alan teollisuuden kansallisista yhdistyksistä.

Keskustelujen pääaiheena oli lähinnä YK:n pienaseiden ja kevyiden aseiden laittoman kaupan torjuntaa koskevan toimintaohjelman vuonna 2006 järjestetyn tarkistuskokouksen valmistelu, merkintöjä ja jäljittämistä koskevan monenvälisen asiakirjan täytäntöönpano sekä välitystoimintaa sääntelevän EU:n yhteisen kannan täytäntöönpano. Muilla asiaankuuluvilla monenvälisillä foorumeilla (YK:n yleiskokouksen ensimmäinen komitea, ETYJ, Wassenaarin järjestely, G8) käytävään keskusteluun kiinnitettiin myös asianmukaista huomiota.

Hiljattain annettu lainsäädäntö

Italia ratifioi 16. maaliskuuta 2006 lailla nro 146/2006 kansainvälisen järjestäytyneen rikollisuuden vastaisen Yhdistyneiden Kansakuntien yleissopimuksen ja sen pöytäkirjat (mukaan lukien pöytäkirja ampuma-aseiden, niiden osien ja komponenttien sekä ampumatarvikkeiden laittoman valmistuksen ja kaupan torjumisesta). Italian ampuma-aselakia on vastaavasti muutettu, erityisesti siltä osin kuin on kyse ampuma-aseita koskevien tietojen säilyttämisestä vähintään 10 vuotta ja valmistusmaata koskevista merkinnöistä.

Muut aloitteet

Vuonna 2006 Italian asevoimat tuhosivat seuraavat ylimääräisiksi todetut pienaseet ja kevyet aseet:

— 770 Beretta-pistoolia, malli ”34”,

— 93 697 Garand M1 -kivääriä;

— 37 390 FAL BM59 -rynnäkkökivääriä;

— 8 231 muuta asetta.

Yhteensä: 140 088 tuhottua pienasetta ja kevyttä asetta.

LATVIA

Ei uutta lainsäädäntöä pienaseista ja kevyistä aseista vuonna 2006.

Lähitulevaisuudessa nykyiseen lainsäädäntöön on tarkoitus tehdä joitakin tehokkaampaa vientivalvontaa koskevia muutoksia. Esimerkiksi strategisten tarvikkeiden kulkeutumista koskevassa uudessa lakiesityksessä määritellään tarkemmin valvontaa harjoittavat laitokset, niiden vastuualueet ja yhteistyö sekä laissa käytetyt termit, välitystoiminta mukaan lukien. Lisäksi on määrä antaa uusia asetuksia valvottujen tavaroiden kansallisista luetteloista sekä eri tyyppisten lupien myöntämisjärjestyksestä.

Aseiden kulkeutumista koskeva laki tuli voimaan tammikuussa 2003. Siinä säännellään asekysymyksiä Latvian tasavallassa kansainvälisten vaatimusten mukaisesti, yhdenmukaistetaan asiaa koskeva kansallinen lainsäädäntö, määritellään luonnollisten ja oikeushenkilöiden oikeudet ja velvollisuudet Latvian tasavallassa aseiden, niiden osien ja niissä käytettävien ampuma-tarvikkeiden, räjähteiden, räjähdyslaitteiden, erityislaitteiden ja pyroteknisten laitteiden liikkumisen osalta sekä luokitellaan kyseiset tarvikkeet yksityishenkilöiden ja yleisen turvallisuuden takaamista varten. Lakia ei ole muutettu sitten vuoden 2003. Vuosina 2003 ja 2004 annettiin joitakin lisäsäädöksiä aseiden liikkumisen sääntelystä Latviassa.

Aseiden kulkeutumista koskevassa laissa säädetään, että kaikki pienaseita ja kevyitä aseita koskevat liiketoimet edellyttävät strategisten tavaroiden vienti-, tuonti- tai kauttakulkulupaa. Strategisten tarvikkeiden valvontakomitea myöntää kyseiset luvat. Loppukäyttötodistus on yksi viennin ja Latvian tasavallan alueen läpi tapahtuvan kauttakulun edellytyksistä. Todistuksen vaatimukset ja edellytykset laaditaan aseiden vientiä koskevien EU:n käytännesääntöjen mukaisesti, ja sitä edellytetään strategisten tarvikkeiden kulkeutumista koskevassa laissa.

Strategisten tarvikkeiden kulkeutumista koskevassa laissa (toukokuu 2004) varmistetaan strategisten tarvikkeiden liikkumisen valvonta niiden viennin, tuonnin ja kauttakulun valvontaa koskevien kansallisten ja kansainvälisten vaatimusten mukaisesti.

Poliisi takavarikoi kaikkiaan 569 ampuma-asetta vuonna 2006. Eri rikosten osalta poliisi takavarikoi laittomasti hankittuja ja varastoituja ampuma-aseita – 16 pistoolia/revolveria, 16 karbiinia, 14 haulikkoa, 2 pienikaliiperista kivääriä, 1 ilmapistooli, 2 omatekoista pistoolia.

LIETTUA

Liettuan tasavallan parlamentti muutti 6. huhtikuuta 2006 strategisten tarvikkeiden valvontaa koskevaa lakia, joka annettiin 29. huhtikuuta 2004. Muutokset koskivat muun muassa lupien myöntämistä koskevien rajoitusten luetteloa ja välitystoiminnan määritelmää (muutos on korostettu). Muutetun lain tultua voimaan 1. heinäkuuta 2006 välitystoiminta tarkoittaa Liettuan tasavallan alueella asuvien tai rekisteröityjen luonnollisten ja oikeushenkilöiden sekä ulkomaisten oikeushenkilöiden tytäryhtiöiden ja muiden organisaatioiden suorittamia neuvotteluja tai järjestämiä tai toteuttamia liiketoimia, joiden aikana yhteiseen puolustustarvikeluetteloon kuuluvia puolustustarvikkeita voidaan siirtää Liettua tasavallan alueen, jonkin toisen Euroopan unionin jäsenvaltion alueen tai muun kuin jäsenvaltion ulkopuolelle mihin tahansa muuhun kuin jäsenvaltioon.

Aseiden, ampumatarvikkeiden ja räjähteiden vapaaehtoista palauttamista sekä aseiden ja ampumatarvikkeiden laillistamista koskeva väliaikainen laki tuli voimaan 1. lokakuuta 2006 ja on voimassa 31 päivään maaliskuuta 2007. Laissa vapautetaan oikeudellisesta vastuusta henkilöt, jotka päättävät luopua laittomasti hallussa pidetyistä aseista, ampumatarvikkeista ja räjähteistä. Siinä vahvistetaan oikeudellinen kehys laittomien ampuma-aseiden, ampumatarvikkeiden ja räjähteiden poistamiseksi siviilikäytöstä.

Luetteloa maista, joihin sovelletaan YK:n tai EU:n aseidenvientikieltoja, uusittiin jatkuvasti. Nykyisestä luettelosta säädetään Liettuan tasavallan hallituksen päätöslauselmassa nro 237 sellaisten valtioiden luettelon hyväksymisestä, joihin yhteiseen puolustustarvikeluetteloon sisältyvien tarvikkeiden vienti tai joiden kautta tapahtuva kauttakulku on kielletty ja joiden osalta yhteiseen puolustustarvikeluetteloon sisältyviä tarvikkeita koskevien neuvottelujen ja liiketoimien välitystoiminta on kielletty.

Aseiden ja ampumatarvikkeiden valvontaa koskeva laki on parhaillaan tarkistettavana. Muiden muutosten ohella tullaan noudattamaan täysin ampuma-asepöytäkirjaa.

LUXEMBURG

Ei uutta lainsäädäntöä vuonna 2006.

Asianmukainen oikeusperusta on 15. maaliskuuta 1983 annettu laki aseista ja ampumatarvikkeista sekä 31. lokakuuta 1995 annettu Suurherttuakunnan asetus aseiden, ampumatarvikkeiden ja erityisesti sotilaalliseen käyttöön tarkoitettujen tarvikkeiden ja tähän liittyvän teknologian tuonnista, viennistä ja kauttakulusta. Nämä säädökset julkaistiin Luxemburgin virallisessa lehdessä Mémorialissa. Voimassa olevaa lainsäädäntöä tarkastellaan parhaillaan uudelleen.

Kielletyt aseet

Aseista ja ampumatarvikkeista 15. maaliskuuta 1983 annetun lain 4 artiklassa kielletään tietynlaisten aseiden ja ampumatarvikkeiden tuonti, valmistus, muuntaminen, korjaaminen, hankinta, osto, hallussapito, varastointi, kuljetus, kantaminen, siirto, myynti, vienti tai kauppa. Säännöksestä huolimatta oikeusministeriö voi kuitenkin erityisesti sallia:

a) antiikki-, taide- tai koriste-esineinä toimivien taikka kokoelman tai näyttelyn osaksi tarkoitettujen aseiden ja ampumatarvikkeiden tuonnin, hankinnan, oston, kuljetuksen, hallussapidon, myynnin, siirron, viennin tai kaupan; luvan saaminen saattaa edellyttää, että aseesta on tehty pysyvästi toimintakyvytön;

b) tiede- tai opetuskäyttöön tarkoitettujen aseiden ja ampumatarvikkeiden tuonnin, hankinnan, oston, kuljetuksen, hallussapidon, myynnin, siirron tai viennin;

c) toiseen maahan tarkoitettujen aseiden ulkomailta tapahtuvan tuonnin, viennin tai kauttakulun.

Luvan saaminen saattaa edellyttää, että kyseisiä aseita ei voida käyttää muuhun kuin edellä esitettyihin tarkoituksiin.

Luxemburgissa ei ole pienaseiden valmistuksessa ja/tai tuonnissa käytettävää kansallista merkintäjärjestelmää. Maassa ei ole asetehtaita. Aseseppien sekä ase- ja ampumatarvikekauppiaiden on pidettävä ostetuista ja myydyistä aseista rekisteriä, jossa on tiedot kunkin aseen merkistä, kaliiperista ja valmistusnumerosta sekä aseen toimittajan ja ostajan nimet ja osoitteet. Rekisteristä on myös ilmettävä ministeriön luvan numero ja myöntämispäivämäärä. Rekisteri on esitettävä viranomaisten edustajan pyynnöstä. Aseseppiä ja asekauppiaita voidaan pyytää toimittamaan rekisteristä kopio oikeusministerille. Oikeusministeri vahvistaa aseiden ja ampumatarvikkeiden enimmäismäärän, jonka asesepät ja asekauppiaat saavat pitää varastossa.

Oikeusministeri voi mellakoiden, epäilyttävien kokoontumisten tai yleisten järjestyshäiriöiden yhteydessä määrätä, että ase- ja ampumatarvikekaupat on suljettava tai tyhjennettävä ja niiden sisältö siirrettävä tiettyyn paikkaan.

Maaliskuun 15 päivänä 1983 annetun lain rikkomisesta voidaan määrätä vankeutta kahdeksasta päivästä viiteen vuoteen.

Vienti

Jos Luxemburgissa ostetaan ase vientiä varten, aseseppä hakee oikeusministeriöltä myyjälle lupaa viedä ase eli kuljettaa se ostopaikasta rajalle. Aseiden, ampumatarvikkeiden ja erityisesti sotilaalliseen käyttöön tarkoitettuja tarvikkeita ja tähän liittyvää teknologiaa koskeviin vientilupahakemuksiin on liitettävä kansainvälinen tuontilupa tai loppukäyttötodistus. 31. lokakuuta 1995 annetussa Suurherttuakunnan asetuksessa, sellaisena kuin se on muutettuna, säädetään näiden asiakirjojen muodosta ja sisällöstä, jotka ulkoasiain-, ulkomaankauppa- ja yhteistyöministeri vahvistaa.

Aseiden hankinnan ja hallussapidon valvonnasta annetun direktiivin 91/477/ETY (11 artiklan) nojalla Luxemburg ilmoittaa muille asianomaisille jäsenvaltioille myönnetyistä vientiluvista näihin maihin.

Lupavirasto voi vaatia, että aseiden, ampumatarvikkeiden ja erityisesti sotilaalliseen käyttöön tarkoitettujen tarvikkeiden ja tähän liittyvän teknologian kauttakulkua koskeviin hakemuksiin liitetään asiakirja, jossa sen maan, josta tavarat ovat peräisin, toimivaltaiset viranomaiset todistavat, että vienti ilmoitettuun määrämaahan on sallittu.

Vienti- tai kauttakulkulupahakemuksiin on liitettävä hakijan allekirjoittama sitoumus vienti- tai kauttakulkuoperaation suorittamisesta lupahakemuksen mukaisesti. Kunkin vientiluvan piiriin kuuluvan lähetyksen jälkeen viejän on toimitettava lupavirastolle kolmen kuukauden kuluessa todiste siitä, että tarvikkeet ovat saapuneet luvassa tarkoitettuun määrämaahan ja että tuoja on luovuttanut tarvikkeet kulutukseen.

Todisteena voi toimia joko tuojamaan tulliviranomaisten antama asiakirja, josta käy ilmi, että viedyt tarvikkeet on luovutettu kulutukseen, tai muu asiakirja, josta käy ilmi, että tuojamaan lähetyksen vastaanottoon valtuutettu viranomainen tai kyseisen viranomaisen puolesta toimiva yritys on vastaanottanut suoraan tarvikkeet.

Aseiden hävittäminen

(Armeijan, poliisin ja tullin) käyttämä menetelmä Luxemburgissa on aseiden hajottaminen. Työn suorittavat niiden asevarikot. Kaikki jäännösmetalli sijoitetaan säiliöön, minkä jälkeen asevarikon henkilöstö siirtää sen terästehtaalle, jossa se sulatetaan sähköisissä masuuneissa todistajien läsnä ollessa. Toimenpiteestä laaditaan selvitys.

MALTA

Malta on toteuttanut asianmukaiset toimet ja antanut kaksi uutta oikeudellista tiedonantoa, 167/2006 ja 168/2006. Ensimmäisessä oikeudellisessa tiedonannossa pyrittiin saattamaan oikeudellisen sääntelyn piiriin sellaisten laitteiden tuonti ja vienti, jotka saattavat liittyä kuolemanrangaistuksen täytäntöönpanoon, kidutukseen tai johonkin muuhun epäinhimilliseen tai halventavaan kohteluun. Tässä oikeudellisessa tiedonannossa kiellettiin tekninen apu, joka liittyy kyseisten laitteiden korjaukseen, kehittämiseen, valmistukseen, kokoamiseen, testaukseen, huoltoon ja kaikkeen muuhun kyseisten laitteiden toimitukseen liittyvään tukeen. Lisäksi kyseisen tiedonannon ensimmäiseen osaan liitettyyn luetteloon sisältyvien tavaroiden maahantuonti on kielletty niiden alkuperästä riippumatta.

Kyseisiin tavaroihin liittyvää teknistä apua ei myöskään saa antaa kenellekään, esittipä sitä koskevan pyynnön yksityinen henkilö tai jokin organisaatio.

Kyseisten tavaroiden viennin edellytykseksi määrättiin myös vientilupa niiden alkuperästä riippumatta. Sellaisten tavaroiden vienti, joita on mahdollista käyttää kidutuksessa, sallitaan vain, jos ne viedään EU:n jäsenvaltioon tai EU:n jäsenvaltioon kuuluvalle alueelle ja jos EU:n tai YK:n jäsenten on määrä käyttää niitä tietyssä kohteessa toteutettavissa rauhanturvaoperaatioissa. Tullille jätettiin kuitenkin vielä tämän ilmoituksen aitouden tarkistamista koskeva harkintavalta, ja kyseisten edellytysten rikkominen on säädetty laissa rangaistavaksi teoksi, josta voidaan määrätä enintään 5 000 Maltan liiran suuruinen sakko tai enintään viiden vuoden vankeusrangaistus.

Oikeudellisella tiedonannolla 168/2006 hyväksytään EU:n asetus 1330/2004 ja sisällytetään se keskeisiltä osiltaan Maltan kansalliseen lainsäädäntöön. Asetuksessa puolustustarvikeluettelo jaetaan 22 alaluokkaan, joista jokainen edellyttää vientilupaa ennen mahdollista vientiä. Ensiksi luetellaan muun muassa tavanomaiset laitteet ja ampumatarvikkeet (ML1-ML5), maakulkuneuvot ja tarvikkeet (ML6) kemialliset ja myrkylliset aineet (ML7), energia-aineet, sota-alukset, ilma-alukset, elektroninen varustus, suurnopeuksiset energeettiset laitteet sekä panssarointi- tai suojavarustus.

Kyseisiä tarvikkeita ja kaksikäyttötuotteita koskevat hakemukset käsitellään niiden omien ansioiden pohjalta kansallista lainsäädäntöä ja kansainvälisiä sitoumuksia täysin noudattaen.

ALANKOMAAT

Alankomaat ei ole muuttanut pienaseita ja kevyitä aseita koskevaa lainsäädäntöä vuonna 2006.

PUOLA

Lainsäädäntötoimenpiteet

Aseiden siirtoa koskeva Puolan oikeusjärjestelmä ei sisällä pienaseisiin ja kevyisiin aseisiin liittyviä erityisiä säännöksiä. Voimassa olevissa säännöksissä – valtion turvallisuuden kannalta strategisesti merkittävien tarvikkeiden, teknologioiden ja palveluiden ulkomaankaupasta 29. marraskuuta 2000 annettu laki (yhtenäinen teksti säädöslehti 2004, nro 229, 2315 kohta) – vahvistetaan kaksikäyttötuotteiden ja -teknologian, aseiden ja teknisen avun sekä niihin liittyvien palvelujen vientiä, tuontia ja kauttakulkua koskeva yhtenäinen valvontajärjestelmä (1). Talousministeriö tarkistaa lakia parhaillaan tehdäkseen siihen muutoksia, joilla yksinkertaistetaan ja tiukennetaan vientivalvontajärjestelmää ja tehdään siitä samalla viejien kannalta suotuisampi.

Liiketoiminnasta armeijan ja poliisin käyttämien räjähteiden, aseiden, ampumatarvikkeiden, tarvikkeiden ja teknologioiden valmistamisen ja kaupan alalla 22. kesäkuuta 2001 annettu laki (säädöslehti 2001, nro 67, 679 kohta, myöhemmin tehdyin muutoksin) saatettiin yhdenmukaiseksi aseiden hankinnan ja hallussapidon valvonnasta 18. kesäkuuta 1991 annetun direktiivin 91/477/ETY kanssa. Tiettyjen lakien muutoksista Puolan liityttyä Euroopan unioniin 23. kesäkuuta 2006 annetussa laissa (säädöslehti nro 133, 935 kohta) 3 artiklan säännöksiä muutettiin lisäämällä uusi 5 a luku, jolla aseita ja ampumatarvikkeita EU:n alueella kuljettavat yrittäjät velvoitetaan vahvistamaan kuljetusluvat ja alustavat kuljetusluvat. Kyseiset asiakirjat seuraavat kaikkia pienaseiden ja kevyiden aseiden ja ampumatarvikkeiden kuljetuksia EU-maista Puolaan, Puolasta EU-maihin ja niitä Puolan alueen läpi kuljetettaessa. Tavoitteena on vakuuttaa alkuperä- ja määrämaan viranomaiset siitä, että yrittäjällä on lupa suorittaa asiakirjoissa mainittujen aseiden ja ampumatarvikkeiden kauppaan liittyviä toimia.

Ministerineuvosto muutti 13. kesäkuuta 2006 valtion turvallisuuden kannalta strategisesti merkittävien tavaroiden siirtoa koskevista kielloista ja rajoituksista 23. marraskuuta 2004 annetun säädöksen liitettä (säädöslehti, 28.6.2006, nro 109, 750 kohta). Muutettu liite sisältää luettelon valtioista, joihin asevienti on kielletty asiaa koskevien YK:n ja EU:n määräämien pakotteiden perusteella. Säädökseen tehdyt tärkeimmät muutokset ovat muun muassa Uzbekistania koskevan asevientikiellon soveltaminen sekä Afganistania ja Bosnia ja Hertsegovinaa koskevien pakotteiden peruuttaminen.

Hallinnolliset toimenpiteet

Ennen aseiden ja ampumatarvikkeiden valmistukseen tai kauppaan liittyvän luvan/toimiluvan saamista yrittäjien on osallistuttava koulutukseen ja läpäistävä asiaankuuluvat kokeet. Talousministeriö järjesti 31 vientivalvontaa ja sisäistä valvontajärjestelmää käsittelevää seminaaria ja kurssia yrittäjille, jotka harjoittavat strategisesti tärkeiden tarvikkeiden, teknologioiden ja palvelujen, joihin myös pienaseet ja kevyet aseet kuuluvat, kauppaa. Vuonna 2006 järjestettyyn koulutukseen osallistui kaikkiaan 672 henkilöä 130 yrityksestä. Pienaseita ja kevytaseita koskevaan YK:n toimintasuunnitelmaan ja asiaa koskeviin EU:n asiakirjoihin kuuluvia kysymyksiä käsiteltiin myös.

Vaikka Puola ei ole tähän mennessä vienyt maasta kannettavia ilmatorjuntajärjestelmiä, on se toteuttanut toimenpiteitä kannettavien ilmatorjuntajärjestelmien vientivalvontaa koskevaan asiakirjaan sisältyvien Wassenaarin järjestelyn suositusten panemiseksi kokonaisuudessaan täytäntöön ja hyväksynyt kyseisten järjestelmien mahdollista tulevaisuudessa tapahtuvaa vientiä koskevia järjestelyjä. Kannettavien ilmatorjuntajärjestelmien mahdolliset vientilupahakemukset käsitellään edellä mainitun 29. marraskuuta 2000 annetun lain mukaisesti.

Asianmukaiset inventoinnin ja kirjanpidon valvontamenetelmät on pantu täytäntöön kaikilla varastointitiloista vastaavilla tasoilla. Kyseisten tasojen välille on myös perustettu säännöllinen raportointi- ja viestintäjärjestelmä. Kunkin laitoksen on säilytettävä vaaditut tiedot kaikista varastoiduista pienaseista ja kevyistä aseista alkaen siitä hetkestä, kun laitos ottaa ne haltuunsa, ja jatkuen eri varastointivaiheiden kautta siihen hetkeen, kun varastointi lopetetaan tai laitos vapautetaan tehtävästään.

Soveltamisen valvonta

Puolan tullilainsäädäntöä ei ole muutettu raportointikaudella. Vuonna 2006 tullilaitos tehosti edelleen rajanylityspaikkojen valvontaa (maanteillä, merellä ja lentoasemilla) tavaroiden laittoman kaupan torjumiseksi, pienaseet ja kevyet aseet mukaan lukien. Uusia autojen ja myös rekkojen tarkastukseen tarkoitettuja röntgenläpivalaisulaitteita otettiin käyttöön. Erityistä huomiota kiinnitettiin Puolan itärajoihin. Näiden toimien ansiosta tullivirkailijat paljastivat ja estivät 42 pienaseen (kivääreitä ja pistooleja) ja 145 728 ampumatarvikkeen laittoman kaupan.

Rajavartiolaitos paljasti vuonna 2006 49 ampuma-aseen, 1 755 ampumatarvikkeen ja 66 kranaatin salakuljetusyrityksen; näistä takavarikoitiin 34 ampuma-asetta ja 685 ampumatarviketta rajanylitysalueen ulkopuolella. Salakuljetettujen aseiden ja ampumatarvikkeiden arvo oli yhteensä 8 860 Puolan zlotya. Rajavartiosto käynnisti 19 valmistelumenettelyä, jotka koskivat salakuljetusyrityksiä, joista 12 tapahtui EU:n itärajalla.

PORTUGALI

Hallinto- ja lainvalvontaviranomaisten välinen yhteistyö, koordinointi ja tiedonvaihto

Portugalissa on jatkettu hallinto- ja lainvalvontaviranomaisten välisen yhteistyön, koordinoinnin ja tietojenvaihdon edistämistoimia pienaseiden ja kevyiden aseiden keskittymisen ja leviämisen torjumiseksi ja niiden laittoman kaupan ehkäisemiseksi. Vuonna 2005 perustettu ryhmä, joka koostuu ulkoasiainministeriön, puolustusministeriön, sisäasiainministeriön, Portugalin tiedustelupalvelun ja valtiovarainministeriön edustajista, on edistänyt kaikkien asianosaisten yksiköiden jäsentyneempää työskentelyä.

Hiljattain annettu lainsäädäntö

Neuvoston yhteisen toiminnan liitteessä lueteltujen aseluokkien vientiä ja tuontia koskevien lupien myöntäminen kuuluu pääasiassa puolustusministeriön toimivaltaan.

Pienaseisiin ja kevyisiin aseisiin liittyviin liiketoimiin on hankittava lupa lupaviranomaiselta (puolustusministeriö tai sisäasiainministeriö riippuen siitä, onko kyse sotilas- vai siviilikäyttöön tarkoitetuista aseista).

Ulkoasiainministeriö käsittelee myös kaikki hakemukset ulkopoliittisten etujen huomioon ottamiseksi, aseiden vientiä koskevissa EU:n käytännesäännöissä vahvistettujen kriteereiden noudattaminen mukaan lukien.

Vuonna 2006 tuli voimaan uusi säädöskehys, johon kuuluu pienaseiden ja kevyiden aseiden, niiden komponenttien ja ampumatarvikkeiden valmistus, korjaaminen, tuonti, vienti, siirto, varastointi, jakelu, kauppa, lisensointi, hankinta ja hallussapito.

Lailla 5/2006 perustetaan kattava järjestely, joka sisältää laittomasta hallussapidosta, laittomasta kaupasta ja välitystoiminnasta määrättävät rikosoikeudelliset seuraamukset kaikkien 12. heinäkuuta 2002 hyväksytyn neuvoston yhteisen toiminnan liitteessä lueteltujen aseluokkien osalta.

ROMANIA

Ei ole annettu uutta lainsäädäntöä pienaseista ja kevyistä aseista vuonna 2006.

YK:n pienaseita ja kevyitä aseita koskevasta toimintaohjelmasta laadituissa kansallisissa raporteissa annetut tiedot säädöskehyksestä ja lainsäädäntötoimenpiteistä pätevät edelleen. Romanialla on vuodesta 1993 alkaen ollut asianmukainen lainsäädäntö ja hallintojärjestelmä pienaseiden ja kevyiden aseiden kaupan tehokkaan valvonnan harjoittamiseksi.

Tavanomaisten aseiden kansalliseen vientivalvontajärjestelmään kuuluvat säädöskehys, kansalliset valvontaluettelot, kansallinen vientivalvontaviranomainen ja muut julkiset laitokset, periaatteet, menettelyt, lupamenettely, rekisteröinti, lisenssi- ja valvontatoimet, vientivalvonta-asiakirjat sekä yhteistyö ja kansainvälinen apu.

Tavanomaisten aseiden viennin, tuonnin ja niitä koskevien muiden toimien valvontaa säännellään hallituksen asetuksella nro 158/1999, jota on muutettu lailla nro 595/2004. Romanian lainsäädäntö sisältää kansainvälistä aseiden välitystoimintaa koskevia säännöksiä, joihin on sisällytetty Euroopan unionin neuvoston 23. kesäkuuta 2003 hyväksymässä yhteisessä kannassa 2003/468/YUTP vahvistetut säännökset. Välitystoiminnan osalta kaikki hakemukset arvioidaan ottaen muun muassa huomioon aseiden vientiä koskevat Euroopan unionin käytännesäännöt.

Kaikkeen tavanomaisten aseiden, myös pienaseiden ja kevyiden aseiden, jälleenvientiin sovelletaan hallituksen asetusta nro 158/1999, jota on muutettu lailla nro 595/2004.

Ensimmäiseksi on Romanian lainsäädännön mukaan annettava yrityksille lupa käydä kauppaa tavanomaisilla aseilla. Lupahakemukset käsitellään tapauskohtaisesti. Lupia myönnettäessä otetaan huomioon lausunto, jonka antaa puolustustarvikkeiden viennin, tuonnin ja niihin liittyvien muiden liiketoimien valvontaa käsittelevä viranomaisten välinen neuvosto, johon kuuluu kaikkien asianomaisten ministeriöiden ja kansallisten viranomaisten edustajia, tiedustelupalvelun jäsenet mukaan lukien.

Tavanomaisten aseiden kansainvälistä kauttakulkua, uudelleenlastausta ja muuta kuin kaupallista toimintaa koskevat luvat myönnetään tapauskohtaisesti.

Romaniassa on useita ministeriöitä, jotka osallistuvat kansallisen lainsäädännön täytäntöönpanoon ja jotka ovat edustettuina pienaseiden ja kevyiden aseiden alan kansainvälisessä toiminnassa. Kansallinen vientivalvontavirasto on kuitenkin edelleen vientivalvontalainsäädäntöä koordinoiva viranomainen. Kansallinen vientivalvontavirasto osallistuu yhdessä terrorismin torjunnan ja asevalvonnan osaston (ulkoasiainministeriö) kanssa kaikkiin asiaankuuluviin kansainvälisiin toimiin.

Sisäasiain- ja hallintouudistusministeriössä oleva Romanian poliisin tarkastusosasto valvoo, miten luonnolliselle henkilöille ja oikeushenkilöille myönnetään lupia hankkia, omistaa, pitää hallussa, kantaa ja käyttää ampuma-aseita ja ampumatarvikkeita. Samalla ampuma-aseita ja -tarvikkeita koskevan lain nro 295/2004, joka on yhdenmukaistettu direktiivin 91/477/ETY kanssa, mukaisesti poliisin tarkastusosastolla on rekisteri kaikista tappavien ja muiden kuin tappavien aseiden laillisista haltijoista, ja se päivittää kansallisen aserekisterin tietokantaa (www.politiaromana.ro).

Vuonna 2006 ei esitetty pienaseita ja kevyitä aseita koskevia merkittäviä aloitteita mutta Romanian hallitus on jatkanut tärkeää kenttätyötä kansallisessa puolustusteollisuudessa toimivien yritysten ja yksityishenkilöiden kanssa, jotta asevalvontalainsäädäntö tunnettaisiin ja sitä noudatettaisiin paremmin. Kansallinen vientivalvontavirasto jakaa tietoa alan toimijoille internetsivustollaan ja järjestää aiheesta seminaareja ja kursseja.

Lisäksi kansallinen vientivalvontavirasto on perustanut siirrettyjen aseiden rekisterin ottaen huomioon Yhdistyneiden Kansakuntien yleiskokouksen 8. joulukuuta 2005 hyväksymän kansainvälisen välineen, jonka avulla valtiot voivat tunnistaa ja jäljittää nopeasti ja luotettavasti laittomat pienaseet ja kevyet aseet. Asiakirja sisältää pienaseiden ja kevyiden aseiden vienti- ja tuontitiedot, valmistusnumeron, tyypin, määrän, alkuperän ja muut siirtoja koskevat olennaiset tiedot.

SLOVAKIA

Pienaseita ja kevyitä aseita koskevan EU:n yhteisen toiminnan ja tavanomaisten aseiden laittoman kaupan estämistä ja torjuntaa koskevan EU:n ohjelman kansallisen täytäntöönpanon osalta on toteutettu seuraavat toimet:

Puolustustarvikekaupasta annetulla lailla nro 179/1998, säädöskokoelma 15.5.1998, ja liiketoimintalain muuttamisesta annetulla lailla nro 455/1991, säädöskokoelma, säännellään muun muassa sotilaskäyttöön tarkoitettujen pienaseiden ja kevyiden aseiden kaupan edellytyksiä, välitystoiminnan edellytyksiä ja hallintoviranomaisten toimintaa siinä yhteydessä. Slovakia on vuonna 2006 pannut kokonaisuudessaan täytäntöön kaikki asiaa koskevat kansalliset säännökset.

Seuraavat kansalliset viranomaiset ovat osallistuneet täytäntöönpanoprosessiin:

1 ulkoasiainministeriö;

2 talousministeriö;

3 sisäministeriö;

4 puolustusministeriö;

5 tulliviranomainen;

6 tiedustelupalvelu.

Oikeutettu henkilö on velvollinen pidättymään puolustustarvikkeiden kaupasta, jos kyseisen kauppa voisi vahingoittaa Slovakian tasavallan ulkopolitiikkaa, turvallisuutta tai kauppaa koskevia etuja tai kansainvälisiä sitoumuksia tai sellaisten kansainvälisten järjestöjen ja instituutioiden etuja, joiden osapuoli tai jäsen Slovakian tasavalta on tai joihin se osallistuu.

Puolustustarvikekauppaa koskevan lain rikkominen voi johtaa enintään 10 miljoonan Slovakian korunan suuruisiin sakkoihin ja/tai enintään kahdeksan vuoden vankeuteen.

Vuonna 2006 Slovakiasta vietiin yhteensä 7 908 pienasetta ja kevyttä asetta ja maahan tuotiin 4 644 pienasetta ja kevyttä asetta.

SLOVENIA

Sloveniassa on useita ministeriöitä, jotka osallistuvat kansallisen lainsäädännön ja kansainvälisten toimien täytäntöönpanoon pienaseiden ja kevyiden aseiden alalla. Ulkoasiainministeriö on viranomainen, joka vastaa pienaseiden ja kevyiden aseiden alalla toteutettavien kansainvälisten toimien täytäntöönpanosta ja koordinoinnista. Sisäministeriö valvoo pienaseiden ja kevyiden aseiden vientiä ja tuontia, ja puolustusministeriö vastaa sotilaskäyttöön tarkoitettujen pienaseiden ja kevyiden aseiden viennin ja tuonnin valvonnasta.

Aseiden vientiä ja tuontia koskevat vuosiraportit julkaistaan puolustusministeriön www-sivuilla. Slovenian poliisi sekä tullihallinto vastaavat valtion rajan ja rajanylityspaikkojen valvonnasta. Ne harjoittavat valtion rajat ylittävän rahtitavaran suoraa valvontaa. Vuonna 2006 poliisi käsitteli 238 rikosta, joissa oli kyse aseiden tai räjähteiden laittomasta valmistuksesta ja kaupasta (152 vuonna 2005), ja nostivat rikoskanteen 261 epäillystä (161 vuonna 2005). Vuonna 2006 paljastui 22 järjestäytyneiden rikollisryhmien tekemää rikosta, kun taas vuonna 2005 rekisteröitiin vain 4 vastaavaa tapausta. Poliisi havaitsi 192 (127) rikosta oman toimintansa kautta. Vuonna 2006 poliisi hävitti 637 takavarikoitua ampuma-asetta; kaikista takavarikoiduista aseista 72 lahjoitettiin kansalliselle nykyhistorian museolle.

Pienaseiden ja kevyiden aseiden alalla järjestetään säännöllisesti kokouksia ja ministeriöiden välistä koordinointia, ja kukin ministeriö toimii aktiivisesti oman toimivaltansa mukaisesti.

Slovenia antoi pienaseiden ja kevyiden aseiden alan peruslainsäädännön 1990-luvulla. YK:lle esitettiin vuonna 2005 kattava yleiskatsaus pienaseita ja kevyitä koskevasta kansallisesta säädöskehyksestä YK:n toimintaohjelman täytäntöönpanoa koskevassa kansallisessa raportissa. Tämän jälkeen, ja eritoten vuonna 2006, ei ole annettu uutta lainsäädäntöä. Sisäministeriö on kuitenkin virallisesti toimittanut oikeusministeriöille aloitteen rikoslain aseiden tai räjähteiden laitonta valmistusta ja kauppaa koskevan 310 artiklan muuttamisesta rikoslain soveltamiseksi myös maan alueen ulkopuolella tapauksissa, joissa väitetään tehdyn tämäntyyppinen rikos. Kyseisen rikoslakiin ehdotetun muutoksen perusteena on se, että rikos voidaan tehdä, jos rikoksentekijä tuo aseita laittomasti Slovenian tasavaltaan ja/tai osallistuu aseiden jälleenmyyntiin ulkomailta käsin. Rikoslakiin ehdotettujen muutosten odotetaan tulevan hallituksen ja parlamentin käsittelyyn vuonna 2007.

ESPANJA

Viimeksi on uuden lainsäädännön ja/tai säädösten osalta tehty seuraavaa:

a) Espanjassa otettiin 12. tammikuuta 2006 käyttöön määräys ITC/60/2006, jolla ajantasaistettiin puolustustarvikkeiden, muiden tarvikkeiden ja kaksikäyttötuotteiden ja -teknologioiden ulkomaankaupan valvonnan sääntelystä 30. heinäkuuta 2004 annetun kuninkaallisen asetuksen 1782/2004 liite I ja sisällytettiin siihen asiaa koskevien kansainvälisten ampumatarvikeluetteloiden (eli MTCR (ohjusteknologian valvontajärjestely) ja Wassenaarin järjestely) hyväksytyt valvontaluettelojen muutokset.

b) Lokakuussa 2005 Espanjan parlamentti kehotti hallitusta antamaan lain asekaupasta vuoden kuluttua. Sillä on tarkoitus parantaa edellä mainitun 30. heinäkuuta 2004 annetun kuninkaallisen asetuksen 1782/2004 säännöksiä. Uusi laki on pienaseiden ja kevyiden aseiden laittoman kaupan kaikkien osa-alueiden ehkäisemistä, torjumista ja poistamista koskevan Yhdistyneiden Kansakuntien toimintaohjelman ja asiaa koskevien YK:n yleiskokouksen päätöslauselmien sekä (YK:n yleiskokouksen 31. toukokuuta 2001 hyväksymän) kansainvälisen järjestäytyneen rikollisuuden vastaisen YK:n yleissopimuksen lisäpöytäkirjan ampuma-aseiden, niiden osien ja komponenttien sekä ammusten laittoman valmistuksen ja kaupan torjumisesta (YK:n ampuma-asepöytäkirja) mukainen, ja siinä on niihin nimenomaiset viittaukset. Espanjan hallitus hyväksyi parlamentin pyynnöstä 29. joulukuuta 2006 ehdotuksen puolustustarvikkeiden ja kaksikäyttötuotteiden ulkomaankauppaa koskevaksi uudeksi laiksi. Parlamentti käsittelee parhaillaan tätä lakiehdotusta ja tekee siihen muutoksia, ja sen on määrä tulla voimaan vuoden 2007 puolivälissä. Ehdotuksen sisältö on pääosiltaan seuraava: — Ensinnäkin asiaa koskevasta Espanjan lainsäädännöstä tulee lakia vastaava säädös, jolla vahvistettavan välineen avulla voidaan tehostaa valvontaa. — Toiseksi lailla ajantasaistetaan puolustustarvikkeiden ja kaksikäyttötuotteiden ulkomaankauppaa koskevat uudet asetukset Espanjan kansainvälisillä foorumeilla ja asesulkujärjestelyjen tekemien sitoumusten mukaisesti. — Kolmanneksi uudella lailla laajennetaan kaikenlaisten ampuma-aseiden, metsästykseen ja urheiluammuntaan käytettävät aseet mukaan lukien, niiden osien ja komponenttien sekä ampumatarvikkeiden valvonnan soveltamisalaa ampuma-aseiden, niiden osien ja komponenttien sekä ampumatarvikkeiden laittoman valmistuksen ja laittoman kaupan torjuntaa koskevan YK:n yleiskokouksen päätöslauselman 55/225 mukaisesti. — Neljänneksi laissa noudatetaan yksiselitteisesti aseiden vientiä koskevien Euroopan unionin käytännesääntöjen kahdeksaa kriteeriä sekä Etyjin hyväksymiä kriteereitä pienaseiden ja kevyiden aseiden käytön osalta. — Säännökset sisältävät myös nimenomaisen sitoumuksen, joka koskee sellaisten alueellisten ja kansainvälisten prosessien edistämistä ja niihin osallistumista, joilla pyritään valvomaan tehokkaammin asekauppaa ja erityisesti hyväksymään asekauppaa koskeva kansainvälinen sopimus. Tältä osin palautetaan mieleen, että Espanja oli yksi 26. lokakuuta hyväksytyn hankkeen 117:stä tukijasta.

c) Espanja sai vuoden 2006 aikana päätöksen YK:n ampuma-asepöytäkirjan hyväksymistä koskevan sisäisen ratifiointiprosessin ja talletti liittymiskirjan YK:n pääsihteerille 9. helmikuuta 2007. Pöytäkirja tulee Espanjan osalta voimaan 11. maaliskuuta 2007.

Hallinnolle, lainvalvontaviranomaisille ja oikeudellisille elimille tarjottava koulutus

Espanjan lainvalvontaviranomaiset jatkoivat edellisten vuosien tavoin ampuma-aseiden ja räjähteiden rikollista käsittelyä ja tietotekniikan soveltamista aseiden ja räjähteiden valvontaan koskevien kurssien ja seminaarien järjestämistä. Nämä ovat säännöllisesti järjestettyjä seminaareja, joiden tavoitteena on levittää tietoa säännöistä ja lainsäädännöstä laittoman asekaupan estämiseksi ja torjumiseksi ja kouluttaa asianomaisten virastojen poliiseja ja saattaa heidän tietonsa näistä asioista ajan tasalle.

Muut aloitteet tai toimet

Ottaen huomioon kannettavien ampuma-aseiden tarkastusleimojen vastavuoroista hyväksymistä koskevista yhtenäisistä säännöksistä heinäkuussa 1969 tehdyn sopimuksen Espanjan virallinen tarkastuslaitos (Banco Oficial de Pruebas de Armas de Eibar (BOPE)) on merkinnyt kaikki Espanjassa vuonna 2006 valmistetut kannettavat siviilikäyttöön tarkoitetut aseet sopimuksen täytäntöönpanoviranomaisen, kannettavien ampuma-aseiden pysyvän kansainvälisen tarkastuskomission (CIP) vahvistamien säännösten mukaisesti. Aseiden merkintä on yksi suositelluista toimista pienaseiden ja kevyiden aseiden laittoman kaupan havaitsemiseksi ja sitä koskevien syytetoimien toteuttamiseksi tulevaisuudessa. Merkinnässä on seuraavat tiedot: valmistajan nimi, aseen valmistusnumero, valmistusvuosi ja BOPE:n merkinnät ja tunnukset. Vuonna 2006 Espanja tuotti 280 pistoolia, 22 942 kivääriä (luku sisältää yksipiippuiset kiväärit) ja 28 138 haulikkoa, jotka kaikki BOPE varusti merkinnällä. Lisäksi BOPE hävitti vuonna 2006 1 276 kannettavaa asetta (lähinnä pistooleja ja revolvereita).

Espanjan toimivaltaiset viranomaiset takavarikoivat kansalliskaartin (Guardia Civil) aseiden ja räjähteiden keskustarkastuslaitoksen (Espanjan keskusviraston ampuma-aseiden hallinnollista valvontaa varten) koordinoimina 7 015 laitonta ampuma-asetta vuonna 2006. Tällä hetkellä Espanjan viranomaisten varastoissa (tullivarastossa, takavarikoituna tai menetetyksi tuomittuina) on kaiken kaikkiaan 291 196 erilaista ja erityyppistä ampuma-asetta. 22 392 ampuma-asetta aiotaan huutokaupata ja 40 772 muuta hävittää vuonna 2006.

Vuonna 2006 Espanjan viranomaiset suorittivat 23 727 tarkastusta tiloihin, joissa ampuma-aseita ja/tai räjähteitä valmistetaan tai varastoidaan (mukaan lukien tehtaat, liiketilat, urheiluammuntatilat, yksityiset turvallisuusalan yritykset jne.). Näistä tarkastuksista 8 071 tehtiin tiloihin, joissa käsitellään ampuma-aseita, ja 15 656 tiloihin, joissa valmistetaan tai varastoidaan räjähteitä.

Tämän lisäksi tulli- ja veroviranomaiset suorittivat useita tarkastuskäyntejä satamiin ja lentokentille aseiden salakuljetuksen torjuntaa niiden viennin yhteydessä koskevan ohjelmansa puitteissa.

RUOTSI

Pienaseita ja kevyitä aseita koskevaa lainsäädäntöä muutettiin joiltakin osin. Nyt muun muassa kansallisessa aseiden välittäjiä koskevassa rekisterissä olevat aseiden välittäjien yhteystiedot eivät enää ole salaisia.

1. heinäkuuta 2006 voimaan tulleen uuden asetuksen mukaan Ruotsin tullin on ilmoitettava poliisille kaikista rajan yli Ruotsiin tulleista aseista.

Parlamentti hyväksyi vuoden 2006 lopussa määräaikaista ampuma-asearmahdusta koskevan lain, joka tuli voimaan 1. maaliskuuta 2007. Armahdus oli voimassa 1. maaliskuuta–31. toukokuuta 2007. Lain tarkoituksena on vähentää laittomien ja rekisteröimättömien aseiden määrää Ruotsissa.

EUROOPAN UNIONI

Vuonna 2006 pantiin täytäntöön ulkomaisten ilma-alusten turvallisuuden arviointia (SAFA) koskeva direktiivi ja esitettiin kolme EU:n alueella toteutettavia sääntelytoimenpiteitä koskevaa säädösehdotusta:

— EY:n asedirektiivin (91/477) päivittäminen;

— ehdotus EY:n ampuma-asedirektiiviksi YK:n ampuma-asepöytäkirjan panemiseksi täytäntöön;

— komission tiedonanto räjähteiden, sytyttimien, pomminvalmistuslaitteiden ja ampuma-aseiden turvallisuudesta EU:ssa.

II KANSAINVÄLISET TÄYTÄNTÖÖNPANOTOIMET VUONNA 2006

ITÄVALTA

ETYJ

Itävalta kannatti pienaseita ja kevyitä aseita sekä tavanomaisten ampumatarvikkeiden varastoja koskevien Etyjin asiakirjojen täytäntöönpanon jatkamista. Itävalta järjesti pienaseiden ja kevyiden aseiden sekä niissä käytettävien ampumatarvikkeiden laittoman keskittymisen ja kaupan torjumisesta hyväksytyn EU:n strategian ensimmäisen esittelyn Etyjin turvallisuusyhteistyöfoorumin turvallisuusalan vuoropuhelussa 29. maaliskuuta 2006. Esittelyn tarkoituksena oli ensinnäkin perehdyttää osallistuvat valtiot tähän sääntelykehykseen ja toimintaan sekä pienaseita ja kevyitä aseita koskeviin EU:n hankkeisiin ja toiseksi luoda perusta Etyjin ja EU:n väliselle tiiviimmälle koordinoinnille ja yhteistyölle sen varmistamiseksi, että vahvuuksia ja erilaisia valmiuksia käytettäisiin mahdollisimman tehokkaasti ja päällekkäisyyksiä vältettäisiin.

Euroatlanttinen kumppanuusneuvosto (EAPC)

Itävalta antoi rahoitustukea pienaseiden ja kevyiden aseiden sekä kannettavien ilmatorjuntajärjestelmien hävittämistä koskevaan hankkeeseen Kazakstanissa. USA:n johtama hanke käynnistyi huhtikuussa 2006.

Itävallan myös rahoittaman, pienaseiden ja kevyiden aseiden, kannettavien ilmatorjuntajärjestelmien ja ampumatarvikkeiden hävittämistä Ukrainassa koskevan hankkeen täytäntöönpanoa jatkettiin vuonna 2006.

Yhdistyneet Kansakunnat

Itävalta tuki YK:n yleiskokouksen 61. istunnossa seuraavia pienaseita ja kevyitä aseita koskevia päätöslauselmia:

”Valtioille annettava apu pienaseiden ja kevyiden aseiden laittoman kaupan hillitsemiseksi ja niiden keräämiseksi”, ”Tavanomaisten ampumatarvikkeiden varastojen keskittymisestä aiheutuvat ongelmat”. Itävalta puolsi äänestyksessä päätöslauselmaa ”Pienaseiden ja kevyiden aseiden laittoman kaupan kaikista osa-alueista”.

BELGIA

Belgia tukee useita eri puolilla maailmaa toteutettavia hankkeita pienaseiden ja kevyiden aseiden alalla, erityisesti:

Afrikka

Etelä-Afrikka: 216 700 euroa – Safer Africa

Hankkeen tarkoituksena on lisätä ja lujittaa Etelä-Afrikan poliisin lainvalvontavalmiuksia vähentämällä kevyitä aseita riskialueilla.

Burundi – Kongon demokraattinen tasavalta – Ruanda: 400 000 euroa – RECSA-GRIP

Hanke on nimeltään ”Tuen ja valmiuksien parantaminen pienaseita ja kevyitä aseita koskevien kansallisten toimintasuunnitelmien kehittämiseksi Burundissa, Ruandassa ja Kongon demokraattisessa tasavallassa”.

Latinalainen Amerikka

Costa Rica, Panama, Nicaragua, El Salvador, Honduras, Guatemala: 107 800 euroa – Arias Foundation

Hankkeen tarkoituksena on valistaa yhteiskunnan heikoimpia jäseniä (nuoria) kuudessa maassa ampuma-aseiden vaikutuksesta heidän elämäänsä keskiasteen oppilaitoksissa toteutettavin tiedotustoimin.

Brasilia: 70 467 euroa – YK:n huume- ja rikosjärjestö (UNODC)

Hankkeen tarkoituksena on tehostaa Brasilian ponnisteluja huumausaineiden ja ampuma-aseiden leviämisen aiheuttaman väkivallan estämiseksi.

Aasia

Bangladesh, Nepal ja Sri Lanka: 100 000 euroa – Safer World

Hankkeen tarkoituksena on lujittaa valtion ja kansalaisyhteiskunnan valmiuksia torjua kevyiden aseiden leviämistä Bangladeshissa, Nepalissa ja Sri Lankassa (pienaseita koskevan YK:n toimintaohjelman soveltaminen).

Itä- ja Kaakkois-Eurooppa

Valko-Venäjä: 55 370 euroa – ETYJ

Valmiuksien lujittaminen kevyiden aseiden varastojen hallinnoinnin ja turvallisuuden alalla.

Kosovo: 94 543 euroa – KOSSAC

YK:n kehitysohjelman hanke nimeltä ”KOSSAC” – Kosovon pienaseiden valvontaa koskeva aloite.

Ukraina: 25 000 euroa

Novobohdanivkan ammusvarikkoa ympäröivän alueen jälleenrakentaminen ja suojelu.

BULGARIA

Bulgaria on rahoittanut hanketta, jolla hävitettiin 1 897laittomasti siviilien hallussa ollutta ja Montenegron sisäasiainministeriön myöhemmin takavarikoimaa pienasetta ja kevyttä asetta. Bulgaria lahjoitti 7 588 USA:n dollaria Montenegron sisäasiainministeriölle hankkeen saattamiseksi päätökseen. Hävittäminen saatettiin päätökseen 28. helmikuuta 2006.

Bulgaria isännöi vuonna 2006 Sofiassa 22.–23. toukokuuta järjestettyä kansainvälistä seminaaria ”Kaksikäyttötuotteiden ja aseiden vientivalvonta: suhteet teollisuuteen”. Vuonna 2006 Sofiassa järjestetty seminaari oli osa Australia-ryhmän ulkopuolisille valtioille suunnatun tiedotusohjelman yhteydessä toteutettavan Unkarin ja Bulgarian yhteisen toimintasuunnitelman jatkuvaa täytäntöönpanoa.

Sofian seminaarissa oli tilaisuus vaihtaa tietoja, kokemuksia ja koulutusta sen yhteydessä järjestetyissä esitelmissä ja Albaniasta, Bosnia ja Hertsegovinasta, Kroatiasta, entisestä Jugoslavian tasavallasta Makedoniasta sekä Serbia ja Montenegrosta peräisin olevien osallistujien kanssa käydyissä interaktiivisissa keskusteluissa.

Ottaen huomioon politiikkansa, jonka mukaan Nato-kumppaneita pyritään avustamaan mahdollisimman paljon turvallisuuteen ja puolustukseen liittyvien ongelmien käsittelyssä, Bulgaria osallistui yhdeksään Naton rauhankumppanuusohjelman erityisrahaston nykyisistä 10:stä hankkeesta. Viisi hankkeista liittyi pienaseiden ja kevyiden aseiden keräämiseen ja hävittämiseen:

1. Serbia ja Montenegron erityisrahasto II 1 320 620 jalkaväkimiinan hävittämiseksi Serbia ja Montenegrossa: 30 000 euroa.

2. Ukrainan erityisrahasto II ampumatarvikkeiden, pienaseiden ja kevyiden aseiden sekä lähi-ilmatorjuntajärjestelmien hävittämiseksi Ukrainassa: 25 000 euroa.

3. Erityisrahasto pienaseiden ja kevyiden aseiden sekä kannettavien ilmatorjuntajärjestelmien hävittämiseksi Kazakstanissa: 10 226 euroa.

4. Albanian erityisrahasto II pienaseissa ja kevyissä aseissa käytettävien ampumatarvikkeiden hävittämiseksi Albaniassa: 25 000 euroa.

5. Erityisrahasto 569 hehtaarin suuruisen pilaantuneen maa-alueen puhdistamiseksi ja räjähtämättömien taisteluvälineiden hävittämiseksi Azerbaidžanissa: 15 000 euroa.

Bulgarian puolustusministeriö on toimittanut tiedon, että rauhanturvaoperaatioihin vuonna 2006 osallistuneen Bulgarian armeijan tehtäviin ei ole kuulunut pienaseiden ja kevyiden aseiden kerääminen ja hävittäminen.

KYPROS

Kypros osallistuu aktiivisesti YK:n ja Etyjin työskentelyyn tällä alalla.

Kypros toimittaa YK:lle selvityksiä, jotka koskevat pienaseiden ja kevyiden aseiden laittoman kaupan kaikkien osa-alueiden ehkäisemistä, torjumista ja poistamista koskevan YK:n toimintaohjelman täytäntöönpanoa. Se on antanut tietoja myös YK:n ihmisoikeusvaltuutetulle (päätöksen 124/2004 nojalla) pienaseiden ja kevyiden aseiden saatavuudesta ja väärinkäytöstä aiheutuneiden ihmisoikeusrikkomusten estämisestä.

Kypros toimittaa myös tietoja Etyjille kansallisista käytännöistä ja menettelyistä, joita sovelletaan tavanomaisten aseiden ja niihin liittyvän teknologian vientiin (fcs.del/269/06, 27.6.2006), tavanomaisten aseiden vientiin (FSC. DEL/432/06, 26.9.2006) sekä pienaseisiin ja kevyisiin aseisiin (FSC. DEL/14/07, 24.1.2007).

TŠEKIN TASAVALTA

Tšekin tasavalta osallistuu aktiivisesti pienaseiden ja kevyiden aseiden laittoman kaupan torjuntaa koskevan YK:n toimintaohjelman täytäntöönpanoon. Vuonna 2006 Tšekin tasavalta myönsi 1 000 000 Tšekin korunaa (47 308,17 Yhdysvaltain dollaria = 34 910 euroa) rauhan lujittamiseksi käytännön aseidenriisuntatoimenpitein perustetun erityisrahaston toimintaan. Tällä määrällä tuetaan CASA-tietokannan toista vaihetta, jonka toteutus kestää marraskuusta 2006 marraskuuhun 2007. Yksi CASA-tietokannan päätavoitteista on seurata YK:n toimintaohjelman täytäntöönpanoa YK:n eri jäsenvaltioissa.

Virastojen välisessä koordinoinnissa keskityttiin vuonna 2006 erityisesti pienaseiden ja kevyiden aseiden laittoman kaupan torjuntaa koskevan YK:n toimintaohjelman vuoden 2006 tarkistuskonferenssin valmisteluun ja merkintöjä ja jäljittämistä koskevan monenvälisen välineen täytäntöönpanoon. Muilla asiaankuuluvilla monenvälisillä foorumeilla (YK:n yleiskokouksen ensimmäinen komitea, ETYJ, Wassenaarin järjestely) käytävään keskusteluun kiinnitettiin myös asianmukaista huomiota.

Tšekin tasavalta teki yhteistyötä muun muassa Interpolin Limassa ja Wiesbadenissa sijaitsevien kansallisten toimistojen kanssa 147 tapauksessa, joihin liittyi 1 791 asetta.

TANSKA

Tanskan lainvalvontaviranomaiset osallistuvat erilaisiin kansainvälisiin ja alueellisiin aloitteisiin, jotka koskevat asevalvontaan ja laittomaan asekauppaan liittyviä asioita.

Marraskuusta 2006 lähtien Tanskan poliisi on osallistunut Crossfire II-operaatioon, jossa on kyse aseiden salakuljetuksesta Itämeren työryhmän puitteissa.

Tanska tukee entisten sotilaiden aseistariisuntaa, kotiutusta, kuntoutusta ja yhteiskuntaan sopeuttamista Liberiassa YK:n kehitysohjelman erityisrahaston kautta yhteensä 2,7 miljoonalla eurolla (2004–2006).

Tanska tukee entisten sotilaiden aseistariisuntaa, kotiutusta, kuntoutusta ja yhteiskuntaan sopeuttamista Afganistanissa YK:n kehitysohjelman erityisrahaston kautta yhteensä 1,1 miljoonalla eurolla (2005–2006).

VIRO

Vuonna 2006 Viron Irakissa olevat sotilaat takavarikoivat useiden partio-operaatioiden yhteydessä aseita ja ampumatarvikkeita. Operaatiot toteutettiin yhteistyössä Yhdysvaltojen ja Irakin maavoimayksikön kanssa.

SUOMI

— Suomi tuki Ecowasin pienaseiden valvontaohjelmaa (ECOSAP) 250 000 eurolla vuonna 2006. Vastaava summa maksetaan vuosina 2007 ja 2008, jolloin Suomen tuki on yhteensä 750 000 euroa.

— Osallistuminen Etyjin valtuuskunnan toimintaan Moldovan tasavallassa, johon kuuluu ampumatarvikkeiden ylijäämävarastojen ja vanhentuneiden varastojen hävittäminen (yhteensä 160 000 euroa).

— Osallistuminen Etyjin pienaseita ja kevyitä aseita sekä tavanomaisia ampumatarvikkeita koskevan ohjelman II-vaiheeseen, johon kuuluu ampumatarvikevarastojen korjaaminen kuudella paikkakunnalla (yhteensä 100 000 euroa).

— Rahoitustuki YK:n kehitysohjelmasta hallinnoidulle pienaseita ja kevyitä aseita koskevalle hankkeelle Albaniassa. Hanke aloitettiin ”kehitystä aseiden sijaan”-vaihdolla laittomasti hallussa pidettyjen, armeijan varastoista 1990-luvun lopun kriisin yhteydessä varastettujen ampumatarvikkeiden ja pienaseiden saamiseksi takaisin. Kerääminen oli mahdollista hallituksen antamien armahduslakien ansiosta. Hankkeen soveltamisalaa laajennettiin myöhemmin lähipoliisitoiminnan kehittämiseen, minkä tarkoituksena on rakentaa luottamusta lainvalvonta- ja hallintoviranomaisten ja tavallisten kansalaisten välille. Suomi rahoitti hanketta vuoteen 2006 eli sen päättymiseen asti.

Muut aloitteet

Suomi osallistui Acehin tarkkailuoperaation mukaisesti aseistuksen käytöstäpoistoprosessiin lähettämällä 11 asiantuntijaa. Asiantuntijamenot olivat noin 545 000 euroa. Vapaa Aceh-liikkeen (GAM) aseistuksen käytöstäpoisto aloitettiin 15. syyskuuta 2005, se pantiin täytäntöön neljässä vaiheessa ja saatiin päätökseen 31. joulukuuta 2005 mennessä. Indonesian tasavallan hallituksen ja GAM:n välisen yhteisymmärryspöytäkirjan mukaisesti GAM suostui aloittamaan Acehin tarkkailuoperaation avustuksella kaikkien sellaisten aseiden, ampumatarvikkeiden ja räjähteiden käytöstäpoiston, jotka ovat GAM:iin osallistuvien hallussa. GAM luovutti Acehin tarkkailuoperaatiolle 840 asetta, jotka vietiin menestyksekkäästi käytöstäpoistoprosessiin. Kaikki käytöstä poistetut aseet hävitettiin.

RANSKA

Yhdistyneet Kansakunnat: Ranska osallistui vuonna 2006 Yhdistyneiden Kansakuntien Afrikan rauhan ja aseriisunnan aluekeskuksen erityisrahaston toimintaan Loméssa (77 0000 euroa).

Länsi-Afrikan valtioiden talousyhteisö ECOWAS: Ranska osallistui kevyiden aseiden valvontaa Ecowasin jäsenvaltioissa koskevaan tukiohjelmaan (260 000 Yhdysvaltain dollaria).

Tadžikistan: Syyskuusta 2005 huhtikuuhun 2006 neljän ranskalaisen asiantuntijan ryhmä oli Tadžikistanissa (koulutus, varastojen perustamisen ohjaaminen, epäluotettavien ampumatarvikkeiden tuhoamisoperaatioiden valvonta) Etyjin alaisuudessa toteutettujen operaatioiden osana.

Ukraina: Toukokuussa 2006 Ranska osallistui Ukrainassa sijaitsevan Novobogdanivkan ammusvaraston puhdistustoimien (ampumatarvikkeiden ylijäämävarastojen hävittäminen) arviointia ja neuvontaa koskevaan vierailuun. Syys-lokakuussa 2006 järjestettiin pommiasiantuntijoiden koulutusvierailu ampumatarvikkeiden ylijäämävarastojen hävittämiseksi Ukrainasta (kolme asiantuntijaa).

Libanon: Maaliskuussa 2006 suoritettiin Libanonin armeijan ampumatarvikevarastojen turvallisuustarkastus. Tarkastuksen jälkeen armeijan pommiasiantuntijat antoivat koulutusta Libanonin armeijalle.

SAKSA

Saksa osallistuu pienaseiden ja kevyiden aseiden sekä niissä käytettävien ampumatarvikkeiden alan hankkeisiin ja toimiin, jotka toteutetaan erilaisten instituutioiden ja organisaatioiden puitteissa ja yhteistyössä niiden kanssa. Useimmat näistä toimista kestävät kauemmin kuin yhden kalenterivuoden. Keskeiset aloitteet vuonna 2006 olivat:

Afghanistan (2004-)

Vuodesta 2004 Saksa on tukenut DDR- ja DIAG-prosesseja Afganistanissa rahoittamalla osaltaan ylijäämäaseiden ja -ampumatarvikkeiden hävittämistä ja tuhoamista. Kokonaismäärärahat: 3 000 000 euroa.

Albania (2006)

Saksa tuki vuonna 2006 Naton rauhankumppanuusrahastoa pienaseiden ja kevyiden aseiden, kannettavien ilmatorjuntajärjestelmien ja ampumatarvikkeiden hävittämiseksi Albaniasta. Rahoitusosuus: 107 000 euroa.

Angola (2003–2006)

Saksa tukee entisten sotilaiden ja heidän perheidensä sosiaalista ja taloudellista yhteiskuntaan sopeuttamista Angolassa. Jotta yhteiskuntaan sopeuttaminen olisi kestävää, lähestymistapa on yhteisöpohjainen. Uudelleensijoittaminen yhdistetään maaseudun kehittämistä ja maataloutta koskeviin ohjelmiin. Ohjelmaan kuuluu myös teiden uudelleenrakentaminen, mikä luo työpaikkoja entisiä sotilaita vastaanottaviin yhteisöihin ja entisille sotilaille. Paikallishallintojen ja -viranomaisten valmiuksia lujitetaan yhteiskuntaan sopeuttamista koskevien ohjelmien kehittämiseksi ja täytäntöönpanemiseksi. Kokonaismäärärahat: 11 990 332 euroa.

Burundi (2003–2007)

Saksa tukee demobilisaatiota ja yhteiskuntaan sopeuttamista koskevaa Burundin kansallista ohjelmaa. Hanke koostuu neljästä osasta: yhteiskuntaan sopeuttamisesta vastaavien kunnallisten rakenteiden mahdollistaminen, maataloustuotannon elvyttäminen, tulojen kartuttaminen ja infrastruktuurien jälleenrakentaminen. Kokonaismäärärahat: 15 940 000 euroa.

Kambodža (2006-)

1 Saksa suoritti joulukuussa 2006 arviointivierailun, jonka aikana tarkasteltiin ampumatarvikevarastojen ongelmia ja laadittiin vuosina 2007–2008 toteutettavaa hanketta koskeva ehdotus varastojen hallinnoinnin ja turvallisuuden parantamiseksi ja ylijäämäampumatarvikkeiden hävittämiseksi.

Kongon demokraattinen tasavalta (2004–2007)

Saksa tukee demobilisaatiota ja yhteiskuntaan sopeuttamista koskevaa kansallista ohjelmaa. Tuettuaan kansallista ”Comité Technique de Planification et de Coordination” (CTPC) -komiteaa Saksa on sitonut varoja kolmen vuoden yhteistyöhön Commission Nationale de Démobilisation et Réinsertion -komitean (CONADER) kanssa. Kokonaismäärärahat: 2 500 000 euroa.

Kongon demokraattinen tasavalta (2005–2011)

Saksa tukee aseistautuneisiin ryhmiin aiemmin osallistuneiden lasten ja nuorten sosiaalista ja taloudellista yhteiskuntaan sopeuttamista. Kokonaismäärärahat: 12 000 000 euroa.

Itä-Afrikan yhteisö (EAC) (2004-)

Saksa tukee poliittisen, oikeudellisen ja institutionaalisen kehyksen kehittämistä Itä-Afrikan yhteisölle (EAC) pienaseiden ja kevyiden aseiden hallitsemattoman leviämisen estämiseksi. EAC:n sihteeristön kanssa toteutettavaan hankkeeseen kuuluu pienasevalvonnan alueellisen yhteysyksikön perustamista koskevan organisaation kehittäminen, politiikkojen ja lainsäädännön yhdenmukaistaminen, koulutus, järjestelmällisten lähestymistapojen kehittäminen pienaseita ja kevyitä aseita koskevan ongelman arvioimiseksi sekä koulutus ja valistus yhteistyössä EAC:n jäsenvaltioiden kansalaisjärjestöjen kanssa.

Suurten järvien alue (2003–2006)

Saksa osallistui Maailmanpankin erityisrahaston johtamaan useaa maata koskevaan kotiutus- ja sopeuttamisohjelmaan (MDRP) Suurten järvien alueella. Kokonaismäärärahat: 9 900 000 euroa.

Arabiliitto (2004-)

Saksa jatkoi yhteistyötään Arabiliiton kanssa antamalla apua pienaseisiin ja kevyisiin aseisiin liittyvässä työssä eri tasoilla. Tukea myönnettiin Arabiliiton maiden pienaseita ja kevyitä aseita koskevien kansallisten yhteysyksiköiden kokoukselle. Pienaseita ja kevyitä aseita koskevien Etyjin asiakirjojen kääntämistä arabiaksi jatkettiin. Arabiliiton sihteeristölle järjestettiin lokakuussa 2006 opintomatka Berliiniin, Wieniin (Etyj) ja Geilenkircheniin (Saksan armeijan valvontakeskus). Esimerkkinä Arabiliiton jäsenvaltion kanssa tehtävästä konkreettisesta yhteistyöstä Saksa järjesti Tunisiassa syyskuussa 2006 kaksipäiväisen kurssin varastojen hallinnoinnista ja turvallisuudesta.

Liberia (2005–2007)

Saksa tukee demobilisaatiota ja yhteiskuntaan sopeuttamista koskevaa kansallista ohjelmaa. Ohjelmasta annetaan psykososiaalista tukea sotiin liittyvän seksuaalisen väkivallan uhreille Liberiassa ja tuetaan kotiinpalaavien pakolaisten ja entisten sotilaiden sopeuttamista työvoimavaltaisen infrastruktuurien jälleenrakentamisen kautta. Kokonaismäärärahat: 10 750 000 euroa.

Eteläisen Afrikan kehitysyhteisö (SADC) (2004-)

Saksa tukee Eteläisen Afrikan kehitysyhteisöä (SADC) ampuma-aseiden, ampumatarvikkeiden ja muiden alan materiaalien valvontaa koskevan SADC:n pöytäkirjan täytäntöönpanossa. Osana tätä yhteistyötä Saksa on lähettänyt rauhan- ja turvallisuusasioiden neuvonantajan tukemaan alueellisen yhteysyksikön perustamista SADC:n sihteeristöön. Hanke koostuu seuraavista osista: politiikkojen ja lainsäädännön yhdenmukaistaminen, valmiuksien kehittäminen, lainvalvontaviranomaisten kouluttaminen ja yhteistyö kansalaisyhteiskunnan toimijoiden kanssa.

Ruanda (2003–2007)

Saksa tukee Ruandan demobilisaatiota ja yhteiskuntaan sopeuttamista koskevaa komissiota ja Ruandan entisten sotilaiden sosiaalista yhteiskuntaan sopeuttamista. Kokonaismäärärahat: 8 773 000 euroa.

Senegal (2005–2006)

Saksa tuki pienaseita ja kevyitä aseita koskevia valistusohjelmia Casamancen alueella. Ohjelman perustana oli erilaisten paikallisten kansallisjärjestöjen verkosto. Kyseiset järjestöt ovat kehittäneet kattavan strategian pienaseiden ja kevyiden aseiden hallitsematonta leviämistä koskevan ongelman ratkaisemiseksi. Toiminta alkoi vuonna 2005 koordinointiseminaarilla ja valmiuksien kehittämisellä. Lähinnä keskityttiin valistamaan väestöä ja viranomaisia raja-alueilla.

Sierra Leone (2004–2006)

Saksa tukee aseellisista selkkauksista kärsineiden ja myös aseellisiin ryhmiin osallistuneiden lasten ja nuorten koulutusta ja ammattikoulutusta Sierra Leonessa. Kokonaismäärärahat: 12 000 000 euroa.

Kaakkois-Eurooppa/alueellisen asevalvonnan ja todentamisen täytäntöönpanoa avustava keskus RACVIAC (2005–)

Saksa tuki edelleen pienaseita ja kevyitä aseita koskevaa seminaaritoimintaa alueellisessa asevalvontakeskuksessa. Käytännön aloitteisiin kuului välitystoiminnan ja varastoinnin hallinta.

Uganda (2005–2007)

Saksa tukee Ugandan kansallista pienasevalvonnan yhteysyksikköä Ugandan pienasevalvontaa koskevan toimintaohjelman täytäntöönpanossa valmiuksien kehittämisen ja valistuksen aloilla. Ugandan hallitus on pienaseita koskevan YK:n toimintaohjelman ja muiden alueellisten sopimusten mukaisesti perustanut pienasevalvonnan koordinointitoimiston.

UNKARI

Maailmanlaajuiset toimenpiteet

Unkarin tasavalta on osallistunut kansainvälisiin neuvotteluihin, joiden tarkoituksena on estää, torjua ja poistaa pienaseiden ja kevyiden aseiden laiton kauppa niin alueellisesti kuin kansainvälisestikin. Unkarin lupapolitiikassa noudatetaan tiukasti kaikkia YK:n turvallisuusneuvoston vientikieltoja ja muita Euroopan turvallisuus- ja yhteistyöjärjestön ja Euroopan unionin julistamia vientikieltoja ja tuetaan Ecowasin kaltaisia moratorioita.

Unkari on muiden maiden kumppanina antanut teknistä ja rahoitusapua YK:n toimintaohjelmaan sisältyvien toimenpiteiden alueellisen täytäntöönpanon tukemiseksi. Se on myös osallistunut aktiivisesti muiden järjestöjen yhteydessä toteutettuihin toimiin, muun muassa Naton rauhankumppanuuteen ja Kaakkois-Euroopan vakaussopimukseen.

Euroopan turvallisuus- ja yhteistyöjärjestön (Etyj) puitteissa Unkari on tehnyt useita pienaseisiin ja kevyisiin aseisiin liittyviä poliittisia sitoumuksia. Pienaseita ja kevyitä aseita koskevassa Etyjin asiakirjassa esitetään yleiset puitteet pienaseisiin ja kevyisiin aseisiin liittyvien ongelmien käsittelemiseksi vahvistamalla toimenpiteitä, normeja ja periaatteita seuraavilla aloilla:

— valmistus, merkintä ja rekisterien pitäminen;

— yhteiset vientikriteerit ja vientivalvonta;

— varastojen hallinnointi, ylijäämävarastojen vähentäminen ja hävittäminen;

— varhaisvaroitus, konfliktinesto, kriisinhallinta ja konfliktin jälkeinen jälleenrakentaminen.

Seuraavissa Etyjin asiakirjoissa on esitetty lisäsitoumuksia pienaseisiin ja kevyisiin aseisiin liittyvistä erityisistä näkökohdista:

— kannettavien ilmapuolustusjärjestelmien vientivalvontaa koskevat Etyjin periaatteet;

— pienaseiden ja kevyiden aseiden välitystoiminnan valvontaa koskevat Etyjin periaatteet;

— pienaseiden ja kevyiden aseiden vientiä koskevien loppukäyttäjätodistusten ja valvontamenettelyjen keskeiset osat.

Tavanomaisten aseiden siirtoa koskevat Etyjin periaatteet koskevat myös aseiden, myös pienaseiden ja kevyiden aseiden, viennin valvontaa.

Unkari on yhdessä Suomen, Venäjän federaation, Turkin ja Yhdysvaltojen kanssa tukenut päätösluonnosta, joka koskee loppukäyttäjätodistusten yhdenmukaistamista Etyjin puitteissa. Asiasta tehtiin päätös 17. marraskuuta 2004.

Unkari koordinoi vuonna 2004 Etyjin toimia osanottajavaltioiden pienaseita ja kevyitä aseita koskevien ongelmien osalta esittämiin avunantopyyntöihin vastaamiseksi.

Pienaseita ja kevyitä aseita koskevan Etyjin asiakirjan säännösten mukaisesti Unkari on vaihtanut Etyjin osanottajavaltioiden kanssa tietoja kansallista merkintäjärjestelmistä ennen 30. kesäkuuta 2001. Tiedot päivitetään tarvittaessa kansallisissa merkintäjärjestelmissä tapahtuneiden muutosten ottamiseksi huomioon.

Pienaseita ja kevyitä aseita koskevan Etyjin asiakirjan säännösten mukaisesti Unkari on vuodesta 2002 lähtien vaihtanut vuosittain Etyjin osanottajavaltioiden kanssa tietoja niiden alueella edellisen kalenterivuoden aikana tunnistettujen ja/tai takavarikoitujen ja hävitettyjen pienaseiden luokasta, alaluokasta ja määrästä, sekä pienaseiden viennistä muihin osanottajavaltioihin ja tuonnista muista osanottajavaltioista.

Pienaseita ja kevyitä aseita koskevan Etyjin asiakirjan säännösten mukaisesti Unkari on vaihtanut Etyjin osanottajavaltioiden kanssa tietoja ennen 30. kesäkuuta 2001 seuraavista:

— pienaseiden valmistuksen valvontaa koskevat kansalliset menettelyt;

— vientipolitiikkaa, menettelyjä, dokumentointia ja kansallisen välitystoiminnan valvontaa koskeva asiaankuuluva kansallinen lainsäädäntö ja nykykäytäntö;

— yleisiä tietoja kansallisista varastoinnin hallinta- ja turvallisuusmenettelyistä;

— pienaseiden ja kevyiden aseiden hävittämistä koskevat tekniikat ja menettelyt.

Tiedot päivitetään tarvittaessa kansallisessa lainsäädännössä ja menettelyissä tapahtuneiden muutosten ottamiseksi huomioon.

Alueelliset toimenpiteet

Unkari on sitoutunut toimintasuunnitelmaan, jonka tarkoituksena on vastata erityisesti Kaakkois-Euroopan tarpeisiin ja joka tunnetaan nimellä pienaseiden ja kevyiden aseiden leviämisen torjuntaa koskeva alueellinen täytäntöönpanosuunnitelma. Alueellinen täytäntöönpanosuunnitelma on Kaakkois-Euroopan vakaussopimukseen kuuluva aloite. Marraskuusta 2000 lähtien on järjestetty kolme vuotuista neuvottelukokousta, jotka ovat tuoneet keskeiset sidosryhmät yhteen ja joissa on tarkasteltu pienaseiden ja kevyiden aseiden leviämisen estämistä koskevia alueellisia toimia, opittu kokemuksista ja kehitetty käytännön hankkeita Szegedin pienaseprosessin yhteydessä (SSAP). Szegedin pienaseprosessi on epävirallinen foorumi, jossa hallitukset, kansalaisjärjestöt ja kansainväliset järjestöt voivat laatia politiikkoja ja käytännön hankkeita, joilla torjutaan pienaseiden ja kevyiden aseiden leviämistä ja väärinkäyttöä kaikkialla Kaakkois-Euroopassa. Szegedin pienaseprosessi on aloite, jonka Unkarin ulkoasiainministeriö ja Lontoossa toimiva riippumaton ulkopoliittinen aivoriihi Saferworld tekivät Unkarin Szegedissä marraskuussa 2000 järjestetyssä konferenssissa. Vakaussopimuksen alueellisen täytäntöönpanosuunnitelman hyväksymisestä marraskuussa 2001 alkaen Szegedin pienaseprosessi on täydentänyt hallitusten ja kansalaisyhteiskunnan yhteistyötä.

Kansainvälinen ja alueellinen yhteistyö

Unkarin ulkoasianministeriö järjesti yhdessä Yhdysvaltojen ulkoasiainministeriön asesulkutoimiston vientivalvontayhteistyöstä vastaavan yksikön kanssa Kaakkois-Euroopan maille tarkoitetun vientivalvontaseminaarin Szegedissä, Unkarissa kesäkuussa 2003. Konferenssissa esiteltiin tehokkaan vientivalvontajärjestelmän keskeisiä peruselementtejä, ja se tarjosi tilaisuuden keskustella alueellisista lähestymistavoista ja huolenaiheista. Viimeksi mainitut koskivat pääasiassa sitä, miten ratkaista alueen pienaseisiin ja kevyisiin aseisiin liittyvät ongelmat.

Unkarin ulkoasiainministeriö järjesti yhdessä Yhdysvaltojen ulkoministeriön asesulkutoimiston vientivalvontayhteistyöstä vastaavan yksikön kanssa viidennen kansainvälisen vientivalvontakonferenssin Budapestissä Unkarissa 15.–17.9.2003 (konferenssi oli viides Oxfordin prosessina (”Oxford Process”) tunnetussa tilaisuuksien sarjassa). Konferenssiin osallistui yli 180 vientivalvonnasta vastaavaa virkamiestä yli 40 eri maasta sekä monenvälisten vientivalvontajärjestelmien, teollisuuden ja valtioista riippumattoman järjestöjen edustajia. Konferenssin yhtenä pääaiheena oli keskustelu uusista lähestymistavoista tavanomaisten aseiden, erityisesti tietyntyyppisten pienaseiden ja kevyiden aseiden, kuten lähi-ilmatorjuntajärjestelmien (MANPAD), valvontaan.

Tärkein viimeaikainen tapahtuma on myös kansainvälisen yhteistyön tulosta. Unkari sai helmikuussa 2006 päätökseen urakan,